Sistem Juri Terakhir: Kes Mona Fandey – Benarkah Juraimi Tidak Bersalah?

Jika timbul persoalan apakah kes jenayah berprofil tinggi yang pernah menggemparkan negara sudah tentu Mona Fandey adalah antara nama yang muncul di benak bersama-sama Botak Chin, Bentong Kali, kes pembunuhan Dato’ Sosilawati Lawiya, pembunuhan Altantuya Sharibu, dan juga pembunuhan adik Nurin Jazlin Jazimin.

Pernah menjadi kes yang sangat menggemparkan suatu ketika dahulu sehingga nama Mona Fandey tercatat ‘hitam’ dalam rekod jenayah Malaysia dan masih terus menerus menjadi bicara ilmiah bagi para penganalisis dan intelektual dan bualan hangat bagi orang awam sehingga kini, kes Mona Fandey masih menjadi isu pertikaian terutama bagi pengamal undang-undang walaupun ianya telah berlalu hampir 26 tahun.

Secara ringkasnya kes ini adalah kes pembunuhan seorang ahli politik Dato Mazlan Idris yang juga merupakan Ahli Dewan Undangan Negeri Batu Talam, Pahang. Beliau dilaporkan hilang dan mayatnya ditemui oleh pihak polis pada 2 Julai 1993. Mayatnya dipotong kepada 18 bahagian dan ditanam berhampiran dengan rumah Mona Fandey.

Sejurus selepas itu polis telah menahan Mona, suaminya Mohd Affandi Abdul Rahman dan pembantunya Juraimi Hussin. Mereka didakwa dan dibicarakan di Mahkamah Tinggi Temerloh oleh seorang hakim dan panel juri seramai tujuh orang dan telah dijatuhkan hukuman gantung sampai mati mandatori di bawah seksyen 302 Kanun Keseksaan.

Namun tahukah anda bahawa perbicaraan kes Mona Fandey telah menggunakan sistem juri dan ianya adalah kes yang terakhir yang menggunakan sistem juri sebelum sistem perundangan ini dimansuhkan pada tahun 1995 di Malaysia.

Sistem juri adalah sistem di mana orang awam daripada pelbagai latar belakang dan kapasiti merentasi semua aspek kemanusiaan dipilih dan dilantik oleh mahkamah untuk menjadi juri bagi menjatuhkan hukuman terhadap kes-kes yang membabitkan hukuman mati mandatori. Ya, orang awam yang tentukan dan bukannya hakim.

Terdapat banyak negara yang masih menggunakan sistem juri ini antaranya adalah Amerika Syarikat dan Korea Selatan. Jika anda pernah menonton filem-filem atau siri-siri yang mengetengahkan konsep jenayah dan perundangan seperti The Wire, Philadelphia, The Blacklist dan banyak lagi anda akan dapati bahawa akan ada sekumpulan individu yang akan duduk di bangku sebelah tepi mahkamah dan diakhir perbicaraan salah seorang daripada mereka akan mengumumkan bahawa tertuduh bersalah ataupun tidak.

Jika anda seorang Potterheads di dalam filem Harry Potter and The Order of Phoenix, perbicaraan Harry di mahkamah kerana telah menggunakan sihir Patronus di hadapan Muggle juga menggunakan sistem juri daripada orang awam dengan mengutip undian para juri.

Di Malaysia panel
juri akan dipilih secara rawak. Sesiapa yang dipilih wajib menjalankan tugas
kerana sekiranya tidak, juri akan didakwa di bawah Seksyen 174 Kanun Keseksaan
dan boleh didenda sebanyak RM2000 ataupun penjara 6 bulan maksimum ataupun
kedua-duanya sekali. Nak bicarakan orang tiba-tiba diri sendiri yang
dibicarakan jika ingkar arahan.

Mengapa sistem juri
ini dimansuhkan?

John Maude QC (Hakim British) pernah meluahkan pandangannya tentang sistem juri dalam akhbar The Telegraph:

Setelah meniliti kelemahan dan keburukan sistem juri
ini, Malaysia telah mengambil langkah proaktif iaitu dengan memansuhkan terus
sistem juri. Namun, selain alasan juri yang tidak profesional dan tidak
mempunyai asas pengetahuan dalam perundangan, faktor utamanya adalah juri mudah
terpengaruh dengan emosi dan pandangan umum. Rentetan kes Mona Fandey, pihak
kehakiman mendapati bahawa keputusan juri banyak dipengaruhi oleh laporan
media.

Kes Mona Fandey
mendapat liputan hangat media pada waktu itu dan laporan media yang negatif dan
berat sebelah, sebaran informasi yang mungkin dimanipulasi dan dipengaruhi
stigma dan persepsi ditambah pula dengan pendapat orang awam yang lain telah
mempengaruhi minda juri yang juga terdiri daripada orang awam sendiri dalam
membuat keputusan. Malah, pendedahan media ini juga boleh berlaku sebelum
pemilihan dan pelantikan juri oleh mahkamah dilakukan.

Keputusan juri untuk
menjatuhkan hukuman mati terhadap Mona, Affandy dan Juraimi sudah tidak boleh
diubah. Dapat dilihat disini bahawa hakim Datuk Mokhtar Sidin hanya bertindak
sebagai pengendali perbicaraan tetapi keputusan terletak di tangan juri.
Keputusan dengan margin yang besar 7 berbalas 0 mendapati bahawa pihak juri
menolak pembuktian pihak peguambela Karam Singh Bhal setelah dikatakan gagal
membuktikan keraguan munasabah.

Timbul satu isu
bahawa apakah benar Juraimi wajar dijatuhkan hukuman mati. Dalam kes ini,
penyebab kematian Datuk Mazlan Idris adalah Juraimi yang menetak leher beliau
menggunakan kapak sebanyak tiga kali sehingga putus. Namun begitu, Juraimi
melakukan semua tindakan terbabit tanpa sedar setelah dipukau. Perkara ini
telah dibuktikan oleh peguambela kedua Juraimi iaitu Ikmal Hisham melalui
kronologi kejadian dan keterangan Juraimi sendiri di mahkamah.

Juraimi telah
mengatakan bahawa dia tidak sedar apa yang dilakukannya sebelum kejadian (malam
pembunuhan pada 2 Julai 1993) dan hanya sedar semula dan ingat akan kejadian
setelah Affandi berjumpa dan menyentuh bahunya di Balai Polis Raub pada 22
Julai 1993. Keterangan ini telah disokong oleh saksi pendakwa iaitu Penolong
Penguasa Mahpop Jaafar dan Timbaan Penguasa Takbir Ahmad Nazri Mohd yang turut
berada di balai polis ketika itu.

Ketika disoal
mengenai niat pembunuhan itu, Juraimi memberitahu bahawa dia tidak mempunyai
perasaan waktu itu seolah-olah hilang akal. Hasil siasatan juga mendapati
bahawa ketika disuruh menetak leher mangsa oleh Affandi, Juraimi terus melakukannya
tanpa teragak-agak dan terus membasuh kesan darah, menanam bahagian tubuh yang
telah dikerat, mandi, tidur dan terus menetap di rumah itu seperti tiada apa
yang berlaku. Ini adalah luar dari kebiasaan seorang manusia normal. Ketika
disoal akan mengapa dia tidak lari daripada terus tinggal bersama Mona dan
Affandi, Juraimi memberitahu bahawa ketika dia hendak melangkah pulang ke
kampung, kakinya tersekat seperti ada yang menghalang.

Kesemua keterangan
Juraimi juga dibuktikan sendiri oleh Affandi dalam keterangannya. Affandi
dengan bangga mengatakan bahawa dia telah memberi air jampi kepada Juraimi
sehingga dia tidak boleh membuka langkahnya sendiri sesuka hati. Affandi turut
menyentuhnya supaya lupa apa yang berlaku sehinggalah disentuh sekali lagi dan
tersedar pada 22 Julai 1993.

Dalam sistem perundangan jenayah, prinsip amnya adalah seseorang itu tidak boleh dikatakan bersalah dengan sesuatu jenayah melainkan dibuktikan kesalahannya tanpa sebarang keraguan yang munasabah menggunakan maksim Actus reus non facit reum nisi mens sit rea (the act itself does not constitute guilt unless done with a guilty intent).

Untuk disabitkan bersalah actus reus(perbuatan) perlulah selari dengan mens rea(niat). Maksim yang sama digunapakai untuk membebaskan orang yang membunuh kerana tidak waras dari tali gantung. Actus rea boleh dibuktikan melalui siasatan tetapi mens rea adalah yang paling susah untuk dibuktikan.

Pendakwaraya Ghulam
Mustaffa mendakwa bahawa Juraimi membunuh kerana dendam tetapi kedua-dua
peguambela berhujah bahawa Juraimi tidak mempunyai sebarang niat dan motif
untuk membunuh Dato Mazlan dan mengatakan minda Juraimi tidak stabil dan waras
ketika itu.

Jika pihak pembelaan
berjaya meyakinkan juri bahawa Juraimi membunuh tanpa niat, mahkamah boleh
memindahkan pendakwaan di bawah seksyen 302 Kanun Keseksaan  yang memperuntukkan hukuman mati mandatori
kepada pendakwaan di bawah seksyen 304 Kanun Keseksaan iaitu membunuh tanpa
niat dan terlepas daripada hukuman tali gantung dan hanya menjalani hukuman
penjara atau denda atau kedua-duanya sekali.

Tetapi malangnya,
ketujuh-tujuh juri setelah berbincang di dalam kamar bicara yang mana mungkin
telah dipengaruhi media telah membawa keluar satu keputusan iaitu hukuman mati
ke atas ketiga-tiga OKT(Orang Kena Tuduh) termasuk Juraimi selaku OKT pertama.

Hukuman mati kepada
ketiga-tiga individu tersebut telah dijalankan di Penjara Kajang pada 2001.
Selain Juraimi, Stephen Young dan Aileen Wuornos adalah antara mangsa kelemahan
sistem juri ini. Di London, juri yang menjatuhkan hukuman ke atas Stephen Young
telah menggunakan Ouija Board dalam menentukan keputusan di kamar bicara dan
mahkamah telah menarik balik hukuman tersebut setelah mengetahuinya dan
diadakan perbicaraan semula. Isu ini menguatkan hujah bahawa orang awam tidak
profesional dalam mengendali undang-undang.

Perdebatan mengenai
pro dan kontra antara judge trial dan jury trial ini masih hangat
di negara-negara yang masih menggunakan sistem juri dalam perundangan mereka
sehingga ke hari ini. Bayangkan jika Malaysia masih menggunakan sistem juri ini
dalam era kemajuan media sosial kini, sudah tentu juri yang terdiri daripada
orang awam ini akan membicarakan sesuatu kes dan menjatuhkan hukuman di kamar
bicara(ruangan komentar).

PETIKAN PERBICARAAN DI MAHKAMAH TINGGI TEMERLOH,
PAHANG

IKMAL : Apa yang menyebabkan Juraimi melakukan
pembunuhan itu?

JURAIMI : Saya kira tidak ada perasaan, hilang akal.

IKMAL : Kamu kata tadi sejak ikut Mona dan Affandi ada
niat untuk melarikan diri, tapi tak buat, mengapa?

JURAIMI : Ada terfikir untuk balik ke kampung, tapi
tak terdaya, Affandi halang saya.

IKMAL : Mengapa tak lari?

JURAIMI : Apabila nak lari, nak melangkah, macam ada
orang halang.

IKMAL : Juraimi tak menyesal dengan perbuatan itu
(pembunuhan)?

JURAIMI : Menyesal memang ada.

IKMAL : Menyesal yang macam mana?

JURAIMI : Menyesal bunuh orang.

RUJUKAN


Yusuke – Samurai Afrika Yang Dilupakan Dunia

Samurai merupakan salah satu simbol warisan budaya Jepun yang paling diingati. Walaupun kebanyakan samurai adalah orang Jepun, terdapat juga beberapa contoh orang bukan-Jepun yang menjadi samurai.

Antara yang paling masyhur adalah kelasi Inggeris yang bernama William Adams (1564-1620) yang datang ke Jepun pada tahun 1600 dan mendaki tingkat sosial sehingga menjadi seorang samurai.

Terdapat juga satu contoh lain yang agak mengejutkan, iaitu seorang samurai Afrika yang bernama Yasuke.

Beliau menjadi seorang samurai di bawah naungan Daimyo Oda Nobunaga (1534-1582) selepas berkhidmat sebagai pengawal peribadinya. Yasuke dibawa ke Jepun pada tahun 1579 oleh mubaligh-mubaligh Jesuit dengan tujuan untuk menggamit perhatian dan minat kelas bangsawan Jepun.

YASUKE MENJADI SEORANG SAMURAI

Asal-usul Yasuke diselubungi misteri. Beliau berkemungkinan lahir sekitar 1555-1566. Tidak cukup begitu, sejarahwan juga tidak mengetahui asal-usul namanya. Namun, terdapat pandangan yang mendakwa bahawa nama ‘Yasuke’ itu merupakan sebutan Jepun bagi nama asalnya.

Menurut satu sumber, Yasuke berasal dari kaum Makua yang datang dari Mozambique. Ada juga yang berpandangan bahawa beliau berasal dari Angola atau Ethiopia. Lebih menarik, sebahagian pihak malah mendakwa bahawa Yasuke adalah hamba kelahiran Eropah, atau lebih tepat, Portugal.

Walau apa pun jua asal-usulnya, Yasuke muncul buat kali pertama dalam sejarah pada tahun 1579 sebagai pelayan seorang mubaligh Jesuit yang bernama Alessandro Valignano. Valignano datang ke Jepun untuk melawat mubaligh-mubaligh yang sudah pun menetap di negara matahari terbit itu.

Berkemungkinan tinggi Yasuke adalah seorang hamba. Kulitnya yang berwarna hitam menggamit perhatian masyarakat tempatan dan dikatakan bahawa ramai yang datang ke gereja di Kyoto semata-mata untuk melihatnya.

Yasuke semakin mendapat perhatian hinggakan khabar tentang dirinya sampai ke pengetahuan Daimyo Nobunaga yang berhasrat untuk berjumpa dengannya.

Semasa awal pertemuan, Nobunaga bersikap skeptik terhadap warna kulit Yasuke hinggakan beliau menyuruh Yasuke agar membuka baju dan menggosok-gosok kulitnya untuk membuktikan bahawa ia bukanlah dakwah.

Apapun, Nobunaga menaruh rasa kagum terhadap ketinggian yang dimiliki oleh Yasuke. Dicatatkan bahawa badannya berketinggian lebih 6 kaki (182cm). Pada waktu itu, rata-rata masyarakat Jepun berketinggian 5 kaki (152cm). Ketinggiannya ini membuatkan beliau sangat menonjol dalam kalangan masyarakat.

Lantas, Nobunaga mengambil Yasuke sebagai orang bawahannya, sebelum Yasuke berkhidmat sebagai pengawal peribadi daimyo itu. Pada tahun 1581, Yasuke dijadikan sebagai seorang samurai dan ditugaskan di Istana Azuchi milik Nobunaga.

Semenjak itu, Nobunaga sering mengajak Yasuke untuk makan bersamanya. Hal tersebut merupakan suatu kelebihan yang jarang dirasai oleh mana-mana samurai. Yasuke juga dilantik sebagai pembawa pedang Daimyo. Menjelang waktu itu, Yasuke sudah pun fasih berbahasa Jepun.

BERAKHIRNYA KARIER YASUKE SEBAGAI SAMURAI

Karier Yasuke sebagai seorang samurai tidak berpanjangan. Pada tahun 1582, salah seorang panglima Nobunaga iaitu Mitsuhide mencetuskan pemberontakan untuk menggulingkan daimyo itu. Mitsuhide menggempur kuil kediaman Nobunaga di Kyoto.

Meyakini bahawa kekalahan bakal menimpanya, Nobunaga pun melaksanakan seppuku, suatu ritual pembunvhan diri. Berikutan kemangkatan Nobunaga, Yasuke mengundurkan diri ke Istana Azuchi dan berkhidmat untuk putera Nobunaga, iaitu Oda Nobutada. Namun, Nobutada juga membunuh diri setelah tewas di tangan Mitsuhide.

Mitsuhide tidak menaruh sebarang kepercayaan terhadap Yasuke. Beliau malah menyifatkannya sebagai ‘haiwan liar’ dan ‘bukan samurai sebenar’. Hal ini kerana Yasuke tidak melakukan seppuku, suatu kelaziman dalam budaya Jepun setelah seseorang samurai itu mengalami kekalahan.

Sebaliknya, Yasuke menawarkan pula khidmat kepada Mitsuhide, di mana sikap sebegini merupakan budaya dari Barat. Lantaran penawaran khidmatnya itu ditolak, Yasuke pun membawa diri kembali ke pangkuan Valignano dan sejarahnya kembali samar.

HUBUNGAN ANTARA MASYARAKAT AFRIKA DAN JEPUN

Tidak banyak bukti yang menunjukkan kehadiran orang Afrika di Jepun sebelum kedatangan Yasuke. Pun begitu, terdapat beberapa perkara yang boleh dijadikan sebagai isyarat wujudnya hubungan antara masyarakat Afrika dan Jepun pra-Yasuke.

Sebagai contoh, terdapat sebuah pepatah Jepun yang berbunyi, “Untuk seseorang samurai itu menjadi berani, dia mesti memiliki sedikit darah hitam.”

Tidak dapat dipastikan sama ada pepatah ini merujuk kepada individu berkulit hitam atau wujud permaknaan lain bagi perkataan ‘hitam’ tersebut. Terdapat juga kemungkinan bahawa frasa ‘darah hitam’ mempunyai maksud yang tersendiri dalam budaya Jepun dan sama sekali tidak mempunyai sebarang kaitan dengan mana-mana individu dari Afrika.

Pepatah ini juga kurang sesuai untuk dijadikan sebagai bukti wujudnya hubungan antara masyarakat Jepun dan Afrika lantaran warna hitam dalam kebudayaan Jepun sering dikaitkan dengan kematian, ketakutan dan rasa duka.

Dalam sejarah Jepun, terdapat satu lagi individu yang dianggap oleh sebilangan sejarahwan sebagai berketurunan Afrika. Beliau adalah Sakanouye no Tamuramaro, seorang pahlawan yang dijadikan sebagai simbol kepahlawanan.

Beliau hidup pada era Heian (794-1185), dari tahun 785 hingga tahun 811. Tamuramaro merupakan pengawal istana Maharaja Kammu (memerintah 781-806). Beliau kemudiannya dilantik sebagai ketua pasukan tentera yang dihantar untuk memerangi Ainu. Pahlawan ini dicatatkan dalam sejarah sebagai seorang yang berkulit hitam.

Walau apapun, hal ini tidak cukup untuk membuktikan wujudnya hubungan antara masyarakat Afrika dan Jepun pada masa dahulu. Pun begitu, ia tetap mendedahkan sejarah perhubungan antara Jepun dan dunia luar yang melangkaui pengetahuan kita sebelum ini.

TERJEMAHAN:

Caleb Strom. (16 Februari 2017). The Amazing Story of Yasuke: The Forgotten African Samurai. Ancient Origins. https://www.ancient-origins.net/history-famous-people/amazing-story-yasuke-forgotten-african-samurai-007554


Tahukah Anda Zuhal Sedang Hilang Gelangnya?

Terdapat lapan planet dalam Sistem Suria ini. Yang paling indah sememangnya Bumi. Tetapi setiap planet ada ciri keunikan tersendiri. Bumi ditemani satu Bulan. Musytari ada 79 bulan, manakala Zuhal pula dikelilingi 82 bulan.

Cakap pasal Zuhal, ada satu lagi benda unik tentangnya. Ia mempunyai cecincin berbentuk gelang, yang mengelilinginya.

Saiz lingkaran ini boleh tahan dahsyat – mencecah 400,000 kilometer lebar. Mudah kata, ini jarak antara Bumi dan Bulan. Punya besar lingkaran untuk satu planet bergas.

Ada beberapa teori yang menjelaskan tentang proses kejadian Gelang Zuhal. Rata-ratanya bersetuju pada asas: graviti Zuhal kuat menarik semua objek sekeliling (asteroid, bulan dan komet). Tetapi tarikannya terlalu kuat sampai objek-objek ini pecah sebelum sampai “garisan terakhir”.

Sisa yang melepasi “garisan terakhir” ini pasti akan masuk dalam permukaan gasnya. Tetapi oleh kerana jarak masih selamat, sisa objek-objek ini menjadi cecincin yang melingkari Zuhal.

Kira dalam kalangan lapan planet, hanya Zuhal saja yang berkahwin. Secantik-cantik perkahwinan, tiba satu masa akan berpisah jua.

Sama ada kerana mati atau perceraian. Zuhal semakin hilang cincinnya. Perkara ini sudah lama diketahui. Namun baru-baru ini saintis mengesahkan proses perceraian Zuhal sedang berlangsung sangat cepat. Cepat mana? Kalau ikut usia angkasa, lagi cepat dan ganas berbanding kes perceraian Johnny Depp dan Amber Heard.

Apa Punca Kehilangan Lingkaran

Pada tahun 1977, NASA melancarkan prob Voyager 1. Tiga tahun kemudian, Voyager 1 melepasi Zuhal dengan kelajuan 61,000 kilometer sejam. 45 tahun sudah berlalu dan Voyager 1 sekarang sudah 18.8 bilion kilometer jauh.

Akan tetapi, semasa melepasi Zuhal, prob ini mengesan suatu situasi yang unik. Rupa-rupanya Zuhal ada hujan. Banyak kajian dibuat selepas saintis tahu tentang situasi semulajadi ini. Dan mereka mengesahkan hujan Zuhal adalah kerana kandungan ais daripada sisa komet.

Apabila cecincin ini berlanggaran antara satu sama lain, zarah ais akan pecah dan jatuh ke arah langit Zuhal. Sampai saja di lapisan atmosfera, zarah ais mencair dan lenyap begitu saja. Kapal angkasa Cassini kemudian meluaskan lagi pengetahuan saintis tentang situasi semulajadi ini (Drake, 2018).

Sebelum ini saintis ramal Zuhal akan bergelang selama 300 juta tahun. Tetapi sekarang Gelang Zuhal didapati akan hilang dalam tempoh 100 juta tahun sahaja (Raviv, 2019).

Cakap guna usia manusia, memang merepek sangatlah untuk fikir tentang perkara ini. Tetapi usia angkasa lain. Sistem Suria misalnya berusia 4.571 bilion tahun. 100 juta tahun hanyalah 2.18 peratus sahaja daripada usia Sistem Suria.

Sebab itu analogi Johnny Depp digunakan. Kalau Zuhal dipadankan dengan usia manusia, gelangnya akan patah habis dalam masa setahun lapan bulan sahaja.

Itu kalau tengok pada data semasa. Jika pelanggaran berterusan dan semakin cepat, maka takkan mungkinlah 100 juta tahun. Mesti lagi awal. Keadaan ini membayangkan yang Sistem Suria sebenarnya masih belum “lengkap”. Banyak benda sedang terjadi dan masih menjadi.

Prosesnya pula tentu sekali ada sebab-sebab saintifik (kerana kehendak-Nya tidak pernah suatu kebetulan). Dan apa yang sedang berlaku sekarang boleh membantu saintis faham tentang Sistem Suria sendiri. Sama ada perkara ini mendatangkan kerosakan pada Bumi, jawapan mudah: tidak. Sebab manusia sudah pasti akan menghancurkan Bumi sebelum Zuhal hilang gelangnya.

RUJUKAN:

Drake, N. (2018, Oktober 5). Rain falls from Saturn’s rings—and a dying spacecraft tasted it. The National Geographic.

Raviv, S. (2019). Saturn Could Lose Its Rings in Less Than 100 Million Years. The Smithsonian Magazine.


Curse Of Knowlegde Orang Berilmu

Dalam buku terbitan kami, The Human’s Complex, kami mengetengahkan fenomena “sumpahan pengetahuan” (curse of knowledge) — bias kognitif yang mana kita beranggapan orang lain tahu apa yang kita tahu.

Kita tidak dapat nak berimaginasi atau berfikir orang kebanyakan tidak mengetahuinya tentang suatu perkara tersebut.

Bias ini biasanya ada pada orang yang mempunyai pengetahuan spesifik yang secara puratanya orang awam tidak tahu.

Saya dari bidang sains pernah mengalami bias ini. Saya fikir ramai saintis ada bias ini. Atas sebab ini yang menyebabkan sains kadangkala begitu sukar untuk sampai ke orang awam.

Saya pernah berhadapan dengan orang yang berpengetahuan tinggi dalam bidang kewangan. Apabila saya minta mereka menjelaskan kepada saya sesuatu, mereka terus melompat ke situ ke sini sampai saya jadi tak faham.

Mereka buat begitu sebab mereka anggap saya mempunyai kefahaman kewangan seperti mereka.

Jadi, dalam isu wartawan & doktor baru² ini, saya fikir doktor perlu menyantuni juga para wartawan kerana kita kena terima hakikat bahawa mereka tidak faham seperti yang kita faham.

Bila minta mereka “fikir logik”, ia sukar sebab logik dah tak sama, pengetahuan berbeza.

“Takkan itu pun tak boleh fikir?”

Hakikatnya begitulah, memang tak boleh fikir dengan logik yang sama kerana keterbatasan pengetahuan. Orang awam tidak mempunyai kefahaman yang sama seperti pakar.

Saya rasa marah juga apabila setiap kali gerhana orang main telur dan penyapu berdiri. Radiasi telefon berbahaya dan sebagainya.

Kalau fikir logik dari saya yang ada latar belakang sains, saya akan fikir mereka tak ada “common sense” ke apa? Tak boleh fikir logik ke apa?

Tapi saya kena terima hakikat mereka bukan tidak boleh fikir logik, atau tak ada “common sense”. Tapi “common sense” dan logik kita tak sama. Kefahaman pun tak sama.

Kalau kita anggap mereka sama “sense” dengan kita, maka kita bias la sebenarnya. Kita ada sumpahan ini. Dan kita boleh elakkan hal itu.

Dan ya, pihak media pun ada kesilapan juga seperti penggunaan tajuk yang tak kena dengan isi kandungan dan sesi wawancara yang seterusnya mengundang polemik dan kekeliruan. Media mempunyai rekod buruk dalam membawa cerita sehingga menimbulkan kemuakan dalam kalangan pakar.

Apa-apa pun kita boleh ubah semua ini untuk menjadi masyarakat yang lebih baik. Insya-Allah.

Buku ini akan membawa kita menyelami logik di sebalik minda dan kelakuan manusia melalui pelbagai eksperimen saintifik yang pernah dijalankan.

Boleh beli secara talian pada pautan berikut;
https://www.thepatriots.store/store/books/the-humans-complex/


Halloween Merupakan Bencana Alam

Setiap
tahun, rakyat Amerika Syarikat berbelanja sebanyak AS$8.8 bilion untuk baju,
hiasan dan gula-gula. Sementara gula-gula dimakan, baju dan hiasan tersebut
hanya digunakan sekali sahaja. Akibat amalan sebegini, Halloween telah sah
menjadi salah satu ancaman kepada alam sekitar. Namun ini tidak bermakna
Halloween seharusnya dihapuskan. Sebelum itu, perlu dijelaskan terlebih dahulu
asal-usul Halloween yang disambut setiap 31 Oktober.

Terdapat
beberapa pendapat tempatan yang menempelak bahawa Halloween berasal daripada
agama Kristian. Perkara ini separa-benar. Halloween atau sebutan-sebutan lain
iaitu Hallows’ Evening, Allhalloween, All Hallow’s Eve dan All Saint’s Eve
berasal daripada perayaan Samhain yang disambut bangsa silam Celtic. Untuk
menyambut Samhain, bangsa Celtic biasanya menyalakan unggun api dan mengenakan
pakaian untuk menghalau hantu.

Campurtangan
Kristian berlaku sekitar abad kelapan, apabila Paus Gregory III memilih 1
November sebagai hari untuk memperingati para wali Kristian (Christian saints).
Disebabkan itulah Halloween dikatakan sebagai All Saints’ Eve, kerana “eve”
menandakan malam bagi perayaan keesokannya. Segala sambutan Samhain dikekalkan
bagi Halloween. Namun faktor ribuan tahun telah mengubahkan perayaan ini dari
punca agama kepada stimulasi budaya semata-mata. Semasa Halloween, tidak
mustahil bagi seseorang untuk mengenakan pakaian dalam identiti Lucifer dan
Lilith pun.

Namun
salah satu elemen Halloween pun boleh dipuji juga. Sudah jadi satu kebiasaan
yang mana sekumpulan kanak-kanak berusia 2-6 tahun (atau lebih tua lagi) pergi
rumah ke rumah berpakaian seperti itik atau labu. Mereka hanya meminta
gula-gula atau pastri sahaja, seperti diamalkan semasa Krismas cuma tanpa baju
pelik dan sebutan “trick or treat”. Semasa Krismas, mereka hanya menyanyikan
lagu-lagu tertentu. Bagi negara-negara Islam kuat dengan sejarah Kristian,
amalan sebegini turut diteruskan sebenarnya – cuma mereka hanya membaca
surah-surah pendek.

Berbalik
kepada tajuk, setiap Halloween menyaksikan penyambut berbelanja
sekurang-kurangnya AS$86.27. 29 juta dalam kalangan penyambut siap sedia untuk
menghiaskan haiwan-haiwan peliharaan pun. Seperti dikatakan, sebanyak AS$8.8
bilion dibelanjakan untuk pakaian, topeng, sarang labah-labah palsu, pembalut
gula-gula dan beg pemberian plastik. Semua ini hanya akan masuk tong sampah
keesokan harinya.

Maka
perlu ada pendekatan terperinci bagi menguruskan masalah sampah ini. Pakaian
merupakan unsur utama yang perlu dibetulkan, kerana semasa Halloween
kedai-kedai seperti Spirit, Target dan Walmart menggunakan bahan-bahan
sintentik murah untuk dipakaibuang. Oleh itu, para penyambut disarankan untuk
bertukar-tukar pakaian dengan sahabat atau jiran. Apa-apa sahaja tindakan perlu
dibuat bagi mengelakkan lambakan keterlaluan di tempat pelupusan sampah.

Langkah
kedua untuk menguruskan masalah sampah ialah gula-gula mesra alam. Pencemaran
plastik sudahpun teruk, lebih-lebih lagi dengan lambakan satu hari seperti
Halloween. Balutan gula-gula disarankan digantikan dengan kotak-kotak kecil
atau beg-beg kertas. Beg-beg pemberian pula digalakkan ditukarkan dengan
beg-beg kain. Raga dan beg kertas tidak mampu menampung berat gula-gula setiap
budak yang bakal kumpul dari rumah-rumah lain sama.

Setiap
hari sekurang-kurangnya 8 juta cebisan plastik mencerobohi kawasan laut.
Dipercayai sebanyak 5.25 trilion plastik-makro dan –mikro yang berapungan di
sekitar lautan. Sekitar 1950, populasi dunia yang hanya 2.5 bilion mengeluarkan
1.5 juta tan plastik. Dengan populasi melebihi 7 bilion pula, sebanyak 320 juta
tan plastik dikeluarkan. Pada tahun 2034, angka ini dipercayai bakal menyentuh
640 juta tan.

Maka
impak perayaan-perayaan satu hari terhadap alam sekitar perlu difikirkan juga.

RUJUKAN

2019:
Halloween Spending To Reach $8.8 Bilion-https://nrf.com/insights/holiday-and-seasonal-trends/halloween

Halloween
is terrible for the environment. Here’s how to do it sustainably-https://www.fastcompany.com/90416104/halloween-is-terrible-for-the-environment-heres-how-to-do-it-sustainably

The Problem With Plastic Pollution. https://www.sas.org.uk/our-work/plastic-pollution/plastic-pollution-facts-figures/


Bina Rumah Guna Debu Dan Dαrαh

Perbincangan pasal penjelajahan angkasa semakin panas sejak kebelakangan ini. Agensi kerajaan dan pihak swasta sedang memerhati Marikh dengan penuh azam. Dulu Amerika Syarikat dan Kesatuan Soviet gigih berlumba untuk mendarat di Bulan. Selepas berjaya, Amerika Syarikat beralih ke Marikh pula.

Sampai hari ini, mereka belum sampai kerana terlalu banyak cabaran. Salah satu cabaran adalah kos yang sangat tinggi. Ikut harga sekarang, kos untuk kembali ke Bulan adalah AS$30 bilion. Tetapi kos misi ke Marikh mencecah AS$500 bilion (Taylor, 2010). Itu sekadar jangkaan.

Selalunya bab bajet, kos sebenar mesti berkali-kali ganda. Buat masa sekarang, biar angka ini menjadi gambaran.

Kos misi Marikh terlalu tinggi kerana jarak sangat jauh. Persekitaran Marikh pula tidak sama langsung untuk dibandingkan dengan Bumi. Sini orang boleh keluar rumah pakai baju macam mana pun.

Kalau buat benda sama di Marikh, angkasawan boleh meninggal dunia dalam masa dua minit (Bouchard, 2019). Jadi saintis kena fikir macam mana untuk 1) pergi ke Marikh dan 2) hidup dalam Marikh. Kalau boleh, tiada apa boleh diangkut dari Bumi.

Pembinaan Rumah Untuk Angkasa

Sumber alam di Bumi sangat banyak. Sebutir bata boleh dibeli dengan harga mampu milik. Kos untuk mengangkut bata sama ke Marikh adalah AS$2.69 juta. Jadi saintis cuba cari alternatif.

Fikir punya fikir, Universiti Manchester menemui jalan. Tidak perlu guna sumber dari Bumi. Guna saja sumber alam di Marikh. Mereka mendigitalkan komposisi tanah di Marikh dalam bentuk data.

Kemudian data ini digunakan dalam sebuah simulasi komputer. Kira saintis guna “tanah maya” sebagai kajian.

Dengan cara ini, mereka tidak perlu mendapatkan tanah betul daripada Marikh… untuk dibazirkan dalam ujian yang barangkali sia-sia. Dengan menggunakan tanah maya, saintis cuba cari jalan untuk membuat bata pula. Dan sumber sampingan pula diperolehi daripada dαrαh manusia yang disebatikan dengan air kencing atau peluh.

Sebatian ini boleh menguatkan tanah Marikh sampai jadi lebih keras berbanding konkrit.

Teknologi robotik sekarang semakin maju. Jadi saintis boleh sediakan rumah untuk angkasawan Marikh tanpa menggunakan bata daripada Bumi.

Kelebihan Cara Manchester

Banyak syarikat sedang fikir cara terbaik untuk bina sebuah rumah di Marikh. Projek ini tiada jaminan jangka pendek, kerana menelan belanja sangat banyak untuk tujuan penyelidikan. Walau bagaimanapun, seandainya berjaya tentu sekali pihak terbabit akan menimba populariti luar biasa.

Syarikat AI Space Factory mencadangkan pembinaan sebuah bangunan mirip sarang lebah, iaitu secara menegak untuk keselamatan empat angkasawan jika kawasan terbabit dipυkυl ribut kuat.

AI Space juga mencadangkan guna bahan binaan yang boleh diperolehi secara semulajadi di Marikh. Bahan ini kemudian kena proses dan dicetak menggunakan mesin 3D. Tetapi bezanya, Universiti Manchester menyediakan kaedah penghasilan bata di Marikh terus.

Binalah menara atau bangunan sekalipun, senang cerita guna saja kaedah Universiti Manchester. Yang baiknya, kaedah ini menjimatkan kos sambil memenuhi kehendak misi (Roberts, et al., 2021).

Walau bagaimanapun, sebatian ini perlu dibuktikan terlebih dahulu. Penggunaan tanah maya tidak boleh dianggap sebagai hasil yang tuntas. Kerana guna tanah Marikh yang sebenar, bagi memastikan kesinambungan kaedah Manchester.

Cuma kalau angkut sebutir bata ke Marikh sudah sebegitu mahal… hantar pengangkut dengan kebolehan lancar balik ke Bumi bersama sekilogram tanah macam mana pula?

RUJUKAN:

Bouchard, A. (2019, Februari 11). Ever wonder how long you’d survive on other planets without a space suit? Lab Roots.

Roberts, A., et al. (2021). (ditapiskan), sweat and tears: extraterrestrial regolith biocomposites with in vivo binders. Materials Today Bio.

Taylor, F. (2010). The Scientific Exploration of Mars. Cambridge University Press. Halaman 306.


Krisis 1988 & Kebebasan Kehakiman Malaysia

Kita baru mendengar bahawa Ketua Hakim Negara, YAA Tun Raus Sharif dan Presiden Mahkamah Rayuan YAA  tan Sri Dato’ Zulkefli Ahmad Makenudin telah membuat pengumuman untuk meletakkan jawatan mereka yang akan berkuat kuasa mulai 31 Julai 2018.

Sebelum ini, pelantikan antara dua jawatan tertinggi dalam kehakiman negara ini menimbulkan isu kerana dilihat sebagai tidak berperlembagaan (walaupun tidak sehingga mencetuskan krisis) sehinggakan Persatuan Bar Malaysia telah memulakan saman pemula ke mahkamah untuk memohon perisyhtiharan bahawa pelantikan Ketua Hakim Negara dan Presiden Mahkamah Rayuan ini tidak berperlembagaan dan sekaligus tidak sah berdasarkan hujah bawah Perkara 122(1) Perlembagaan, yakni hakim tambahan tidak boleh dilantik untuk memenuhi jawatan dalam pentadbiran dan Perkara 124(4) yang mengatakan bahawa seseorang yang mengangkat sumpah sebagai Hakim Mahkamah Persekutuan (termasuk hakim tambahan) mestilah dilakukan dihadapan Ketua Hakim Negara. Ini menunjukkan bahawa kedua-dua individu yang memenuhi jawatan ini tidak boleh terdiri daripada orang yang sama. Selain itu, had umur persaraan bagi Ketua Hakim Negara dan Presiden Mahkamah Rayuan adalah 66 tahun 6 bulan (lanjutan daripada had umur persaraan 65 tahun) menurut Perkara 125(1) Perlembagaan. Tempoh perkhidmatan YAA berdua melebih umur tersebut juga menyebabkan pertikaian berkenaan pelantikan mereka.

Isu naik turun Ketua Hakim Negara ini bukanlah sesuatu yang baharu. Semestinya kita pernah mendengar atau membaca mengenai Krisis Kehakiman dan Perlembagaan pada tahun 1988 berkenaan pemecatan Tun Salleh Abbas yang berlaku pada zaman pemerintahan Perdana Menteri ke-7 kini, sewaktu beliau menjadi Perdana Menteri Ke-4 Malaysia, iaitu Tun Dr Mahathir Mohamad. Sesungguhnya sejarah tragis ini telah menghakis kuasa kehakiman Malaysia sehinggakan sistem kehakiman Malaysia dilihat sebagai tidak bebas dan disekat oleh kuasa Perdana Menteri hasil daripada pindaan kepada peruntukan Perkara 121 yang meletakkan kuasa Hakim Negara di bawah Parlimen.

Apa itu Kuasa Kehakiman?

Kuasa kehakiman menurut mahkamah dalam PP v Dato’ Yap Seng [1987] adalah “kuasa untuk menyemak persoalan-persoalan yang dikemukakan dengan tujuan untuk menyatakan keputusan yang berwibawa tentang hak dan libiliti satu atau lebih pihak.” Kes ini berkenaan dengan tindakan Mahkamah Agung yang bersandarkan kepada Perkara 121(1) Perlembagaan untuk mentaksahkan seksyen 418A Kanun Tatacara Jenayah yang memberikan kuasa kepada Peguam Negara untuk menarik balik semula kes daripada mahkamah-mahkamah rendah dan memindahkannya ke Mahkamah Tinggi walaupun selepas prosiding di mahkamah-mahkamah rendah telahpun berjalan. Kuasa ini dilihat sebagai sebuah perncerobohan kepada bidang kuasa mahkamah dan percanggahan kepada doktrin perasingan kuasa (doctrine separation of power). Susulan kes ini, Jabatan Peguam Negara telah mendrafkan pindaan yang kontroversi iaitu menukarkan peruntukan dalam Perkara 12(1) yang menyebut, “kuasa kehakiman Persekutuan hendaklah terletak kepada mahkamah” kepada “dan mana-mana mahkamah bawahan yang diperuntukkan oleh undang-undang persekutuan dan Mahkamah Tinggi dan mahkamah bawahan itu hendaklah mempunyai apa-apa bidang kuasa dan kuasa yang diberikan oleh atau di bawah undang-undang persekutuan.”

Apa maksudnya? Maksudnya, kuasa kehakiman boleh disekat oleh Parlimen melalui undang-undang Persekutuan. Ini bermakna Parlimen boleh menggubal undang-undang yang mempunyai ‘fasal penyingkiran’ (ouster clause) yang mengeluarkan bidang kuasa mahkamah. Contohnya, sebelum pindaan pada 2012, Akta Mesin Cetak dan Penerbitan 1984 memperuntukkan, apa-apa keputusan menteri untuk tidak memberikan, menggantung atau menarik balik lesen atau permit tidak boleh dicabar di mahkamah. Undang-undang kita banyak mempunyai ouster clause seperti ini. Maka, jika hak anda terkesan di bawah undang-undang tersebut, anda tidak boleh membawanya ke mahkamah untuk menegakkan hak anda.

Kuasa kehakiman ini penting kerana mahkamah dijamin dengan kuasa ini untuk bertindak adil dan saksama dalam menguruskan hal-hal pentadbiran keadilan. Selari dengan dua prinsip Rukun Negara iaitu Kedaulatan Undang-undang dan Keluhuran Perlembagaan, kehakiman berfungsi sebagai antaranya, (1) melaksanakan keadilan, (2) semak dan imbang antara legislative dan eksekutif, (3) mekanisme penyelesaian pertikaian, (4) melindungi hak asasi manusia dan (5) memelihara perlembagaan. Kehakiman juga berperanan untuk (1) melaksanakan pentadbiran kehakiman mengikut kuasa-kuasa yang diperuntukkan oleh undang-undang dan (2) memelihara kebebasan kehakiman dalam mentafsir serta mentadbir undang-undang yang diluluskan oleh badan perundangan. Jadi dapatlah kia tafsirkan, kuasa kehakiman ini adalah (1) mentafsir undang-undang termasuk Perlembagaan, (2) mengisytiharkan sama ada tindakan kerajaan sah atau tidak di sisi undang-undang dan (3) mengisytiharkan sama ada undang-undang Persekutuan atau Negeri sah atau tidak.

Pelantikan, Kelayakan dan Pemecatan Hakim

Pelantikan hakim, bagi tiga hakim tertinggi negara iaitu Ketua Hakim Negara, Presiden Mahkamah Rayuan dan Ketua Hakim Mahkamah Tinggi Malaya dan Sabah dan Sarawak dilakukan atas nasihat Perdana Menteri, selepas berunding dengan Majlis Raja-Raja (Presiden Mahkamah Rayuan dan Ketua Hakim Mahkamah Tinggi turut memerlukan Perdana Menteri untuk berunding dengan Ketua Hakim Negara). Ini berdasarkan peruntukan Perkara 122B(1) Perlembagaan.

Secara umumnya, untuk seseorang layak dilantik menjadi hakim, Perkara 123 menggariskan bahawa calon hendaklah (a) warganegara Malaysia dan (b) dilantik selama b) bagi tempoh sepuluh tahun sebelum pelantikannya dia telah menjadi peguam bela bagi mahkamah itu atau mana-mana satu daripada mahkamah itu atau menjadi anggota perkhidmatan kehakiman dan perundangan Persekutuan atau perkhidmatan perundangan sesuatu Negeri, atau pada suatu masa menjadi peguam bela dan pada suatu masa lain berkhidmat sebagai anggota perkhidmatan kehakiman dan perundangan Persekutuan atau perkhidmatan perundangan sesuatu Negeri.

Bagi Hakim Mahkamah Persekutuan, menurut Perkara 125(1), tempoh jawatan dan saraan hakim Mahkamah Persekutuan adalah sehingga dia mencapai umur 66 tahun seperti yang diluluskan Yang di-Pertuan Agong dan lanjutan mestilah tidak lebih daripada 6 bulan.

Bagaimana hakim tidak lagi berada dalam jawatan? Ini boleh dilihat melalui peruntukan Perkara 125(3) yang menyatakan bahawa hakim boleh dipecat hanya oleh Yang di-Pertuan Agong jika didapati mereka hilang akal, masalah kesihatan atau sebab-sebab lain yang dinyatakan dalam Kod Etika Hakim 2009 atas cadangan tribunal. Pemecatan ini hanya boleh dibuat oleh Agong dan melalui tribunal sahaja menurut Perkara 125(4) dan hakim tersebut berdasarkan Perkara 125(5), sepanjang prosiding tribunal, akan digantung perkhidmatannya.

Walau bagaimanapun hakim tidak semestinya dipecat untuk tidak lagi berkhidmat. Perkara 125(2) menyatakan bahawa seseorang hakim Mahkamah Persekutuan boleh pada bila-bila masa meletakkan jawatannya melalui surat yang ditandatangani sendiri olehnya yang ditujukan kepada Yang di-Pertuan Agong. Inilah yang dilakukan oleh dua hakim tertinggi negara kita ini. Mereka tidak dipecat melainkan mereka sendiri yang melatakkan jawatan secara sukarela.

Kebebasan Kehakiman

Memang ada yang melihat bahawa tindakan YAA Ketua Hakim Negara dan Presiden Mahkamah Rayuan meletakkan jawatan ini adalah satu ruang untuk kebebasan kehakiman kembali subur walaupun untuk lebih kukuh, pindaan kepada Perkara 121(1) perlu dilakukan semula. Kebebasan kehakiman ini menurut Sir Browne-Wilkinson adalah kebebasan untuk membuat keputusan tanpa “fear or favour”. Sebab itulah pindaan yang mengikat mahkamah kepada Parlimen ini dilihat tidak bebas dan mengekang institusi kehakiman. Mahkamah perlu bebas untuk membuat keputusan untuk menjalankan fungsi dan peranannya dan bebas daripada eksekutif dan legislatif.

Dalam Metramac Corporation Sdn Bhd v Fawziah Holdings Sdn Bhd [2007], hakim mengatakan bahawa, “kebebasan kehakiman ini adalah kebebasan untuk melakukan keputusan tanpa terikat dengan apa-apa melainkan undang-undang dan kesedarannya secara neutral, adil dan bebas tekanan. Tujuannya adalah untuk memastikan keadilan diberikan dan mengembalikan keyakinan kepada institusi kehakiman.”

Jadi, dalam Malaysia Baharu dan tidakan Ketua hakim Negara dan Presiden Mahkamah Rayuan meletakkan jawatan ini, adakah kita akan melihat institusi kehakiman kita kembali bebas dan dapat mengembalikan keyakinan awam?

Rujukan

Perlembagaan Persekutuan.

Shad Saleem Faruqi. 2008. Document of Destiny: The Constitution of The Federation of Malaysia. Star Publications (Malaysia). Selangor, Malaysia.

Syahredzan Johan. 2013. ‘Mengenali Sistem Kehakiman’. Sinar Harian Online. (23 September) http://www.sinarharian.com.my/mobile/kolumnis/syahredzan-johan/mengenali-sistem-kehakiman-1.204512 >diakses pada (13 Jun 2018).


Game Boy: 30 Tahun Yang Penuh Gemilang

Apabila
membaca tajuk rencana ini, saya pasti para pembaca semua sudah tentu
terbayang-bayang memori dan nostalgia indah bersama dengan peranti ini. Peranti
yang boleh dikatakan dikenali oleh hampir keseluruhan kanak-kanak (dan mungkin
juga remaja) era 90-an. Peranti yang memberikan banyak kenangan manis kepada
kita semua.

Saya masih ingat lagi, ketika saya berumur 9 tahun. Ketika itu, saya mengikuti ibu dan ayah saya ke majlis perkahwinan saudara saya. Dan di saat inilah saya bertemu dengan peranti hebat ini buat pertama kalinya dalam hidup saya.

Masih segar di ingatan saya keseronokan bermain Pokemon menggunakan peranti ini. Dengan skrin yang kecil tapi cukup untuk membangkitkan imaginasi. Dengan butang yang mudah digunakan sehingga membuat kita teresap ke dalam dunia permainan yang kita mainkan.

Dan yang paling saya tidak boleh lupa sekali adalah, masa. Masa yang berlalu ketika saya sedang asyik dan khayal bermain peranti ini. Tiba-tiba sahaja ibu saya memanggil saya pulang. Rupanya sudah hampir 2 jam mata saya lekat pada skrin peranti bernama Game Boy.

Dan itulah antara kekuatan Game Boy. Masa dan tempoh operasinya. Antara sebab mengapa peranti ini cukup diminati oleh kanak-kanak dan remaja di seluruh dunia. Menjadikan ianya antara konsol terlaris dijual di dunia sehinggalah ke hari ini.[1]

Game Boy merupakan sebuah konsol keluaran Nintendo hasil ciptaan Gunpei Yokoi. [2] Beliau merupakan salah seorang dari pencipta yang bertanggungjawab memajukan Nintendo dari syarikat pengeluar permainan kanak-kanak kepada syarikat permainan video. Game Boy merupakan antara cubaan Nintendo ketika itu untuk menghasilkan konsol mudah alih.

Kenapa mudah alih? Jika anda mengetahui serba sedikit tentang sejarah industri permainan video anda pasti tahu mengapa. Industri permainan video bermula di pusat arked. Di sini kabinet-kabinet arked merupakan platform terawal permainan video yang cukup digilai oleh kanak-kanak dan remaja.

Namun begitu, masa untuk bermain di arked terhad, dan bergantung kepada berapa banyak wang ataupun syiling yang kita ada. Disebabkan itulah, banyak syarikat permainan video menumpukan perhatian bagi menghasilkan konsol permainan video bagi membolehkan permainan video dimainkan di rumah tanpa perlu beratur panjang di pusat arked.

Maka dengan itu, pasaran konsol meledak. Dengan jenama-jenama seperti Atari dan Commodore merancakkan industri yang baru sahaja hendak berkembang. Tapi disebabkan oleh lambakan pasaran, industri ini jatuh seiring dengan kejatuhan Atari.

Siapa yang membangkitkan semula industri permainan video di Amerika Syarikat? Sudah tentulah Nintendo[3], dengan konsol mereka NES (Nintendo Entertainment System). Konsol Nintendo yang berkuasa, dibantu oleh koleksi permainan-permainan video yang menarik dan berkualiti membangkitkan semula industri yang jatuh tersungkur dan sekaligus mendominasi pasaran konsol di Amerika Syarikat.[4]

Melihatkan kini yang Nintendo sudahpun menguasai pasaran konsol di rumah, sudah tentulah mereka ingin membawa industri permainan video ini kehadapan, dengan memastikan yang penggunanya boleh bermain permainan video di mana sahaja mereka berada.

Cubaan pertama Nintendo, adalah Game and Watch. Sebuah konsol kecil dengan pemprosessor 4-bit, juga hasil rekaan Gunpei Yokoi. Walaupun ia mendapat sambutan yang hebat, ia mempunyai beberapa kelemahan yang jelas, menjadikan cubaan Nintendo untuk menghasilkan konsol yang benar-benar mudah alih, tidak berapa menjadi.

Ini kerana setiap Game and Watch hanya boleh memainkan satu permainan video sahaja, lantas tidak memberikan pengalaman yang diinginkan kepada pengguna.[5] Melihatkan kepada kelemahan ini, Yokoi mencuba sedaya upaya untuk menghasilkan konsol yang boleh memainkan berbagai permainan video dalam satu peranti, menggunakan konsep kartrij seperti mana yang digunakan pada konsol NES. [6]

Dan dari situlah terhasilnya Game Boy. Yang dilancarkan kepada pengguna di Jepun pada 21 April 1989. Ketika ianya mula diperkenalkan, rekaan Game Boy menerima beberapa kritikan daripada pengkritik dan pengulas teknologi. Majoriti kritikan itu ditujukan pada skrin Game Boy yang sangat kecil (hanya 2 inci sahaja) dan tidak berwarna (walaupun teknologi skrin berwarna sudahpun digunapakai secara meluas pada ketika itu).

Tapi ramai pengkritik tidak sedar, yang Yokoi sengaja mereka Game Boy dengan skrin yang kecil sebegitu. Ini kerana Yokoi ingin memastikan yang Game Boy adalah peranti yang benar-benar mudah alih dan boleh dimainkan pada tempoh masa yang lama.

Rekaan Yokoi menjadi apabila Game Boy terbukti boleh digunakan secara berterusan, melebihi 30 jam dengan hanya bergantung pada 2 bateri AA.[7] Skrin yang tidak berwarna juga membantu memanjangkan lagi tempoh operasi Game Boy, agar ia memberikan pengguna pengalaman dan keseronokan bermain permainan video tanpa sempadan.

Nintendo berjaya mengharungi halangan pertama mereka. Menghasilkan peranti yang bukan sahaja berkuasa (mampu memainkan pelbagai permainan video), malah memberikan pengalaman yang optimum kepada pengguna. Namun hebat bagaimana hebat pun peranti Game Boy, ianya tidak bermakna jika tidak datang dengan koleksi permainan video yang menarik.

Umum semua orang menyedari, yang kejayaan sesuatu konsol itu banyak bergantung pada koleksi permainan video yang ditawarkan. Dan permainan video yang membolehkan Game Boy bertapak di Amerika Syarikat dan menjadi konsol mudah alih yang terhebat ketika itu, adalah Tetris.

Ya, anda tak salah baca. Tetris. Jika difikirkan ia adalah satu penyelesaian yang sangat bijak. Nintendo sedar yang peranti mereka mampu digunakan secara berterusan pada tempoh operasi yang sangat lama. Dan permainan video apakah yang boleh dimainkan berterusan tanpa penghujung? Sudah tentulah salah satunya adalah Tetris.[8]

Populariti Tetris membantu pemasaran Nintendo, dan membuatkan Game Boy terjual laris berjuta-juta unit di pasaran. Ini dibantu lagi dengan harga Game Boy yang boleh dikira murah jika dibandingkan dengan persaingan dan juga harga konsol semasa.[9]

Selain daripada itu, Game Boy juga merupakan konsol yang sangat fleksibel. Kali pertama ia dilancarkan, ia datang dengan kemampuan pautan (linkage) di antara peranti, membolehkan dua atau lebih pemain bermain bersama (multi-player). Selepas daripada itu, seiring dengan kemajuan teknologi, Nintendo mengeluarkan pelbagai aksesori termasuklah fonkepala, kamera dan berbagai lagi aksesori lain bagi memberikan pengalaman yang lengkap kepada pengguna.

Dan jika Tetris menjadikan Game Boy sebagai konsol yang diminati dan digilai ramai, Pokemon pula menjadikan Game Boy sebagai konsol lagenda, yang disebut-sebut dan dikenali oleh ramai orang di seluruh dunia sehinggalah ke hari ini. Pokemon menunjukkan kemampuan dan kehebatan peranti kecil ini yang mampu memainkan permainan video penuh imaginasi dengan dunia fantasi yang tersendiri.

30 tahun sejak pelancaran Game Boy yang pertama, Nintendo sudah pun mengeluarkan 7 iterasi Game Boy, termasuklah Game Boy Color dan Game Boy Advance. [10] Kesemua iterasi Game Boy menggamit memori dan memberi impak yang sangat mendalam kepada industri permainan video dan juga peminatnya.

Game Boy pertama mencatat rekod dan terjual sebanyak 118 juta unit, satu rekod yang hanya mampu dipecahkan oleh Nintendo sendiri, melalui Nintendo DS. [11]Keseluruhannya, keluarga Game Boy terjual melebihi 200 juta unit kepada peminat di seluruh dunia. Satu bukti kepada kehebatan peranti kecil ini.

Siapa sangka, peranti dengan saiz skrin 2 inci ini bukan sahaja diminati dan digilai pengguna, malah turut membuka lembaran baru mewujudkan era permainan video mudah alih.

RUJUKAN:

Beuscher, D. (2014, Disember 12). Game Boy
  Biography. Retrieved from All Game: http://www.allgame.com/platform.php?id=20

Byford, S. (2019, April 19). Only Nintendo could kill
  the Game Boy. Retrieved from The Verge:
  https://www.theverge.com/2019/4/19/18507409/nintendo-game-boy-competitors-nokia-sony-bandai

Edwards, B. (2019, April 21). Happy 30th B-Day, Game
  Boy: Here are six reasons why you’re #1. Retrieved from Ars Technica:
  https://arstechnica.com/gaming/2019/04/game-boy-20th-anniversary/

Moss, R. (2019, April 21). How Nintendo introduced the
  Game Boy, Tetris, and Pokémon to the West. Retrieved from Polygon:
  https://www.polygon.com/2019/4/19/18295061/game-boy-history-timeline-tetris-pokemon-nintendo

Plant, M. (2018, Disember 21). Top 10 best-selling
  videogame consoles. Retrieved from Guinness World Records:
  http://www.guinnessworldrecords.com/news/2018/12/top-10-best-selling-videogame-consoles-551938

Trautman, T. (2014, April 29). Excavating the Video-Game
  Industry’s Past. Retrieved from The New Yorker: https://www.newyorker.com/business/currency/excavating-the-video-game-industrys-past

Webster, A. (2019, April 15). The Game Boy paved the way   for the Nintendo Switch. Retrieved from The Verge:   https://www.theverge.com/circuitbreaker/2019/4/15/18311195/game-boy-30th-anniversary-nintendo-switch-wii

NOTA KAKI:

[1] (Plant, 2018)

[2] (Beuscher, 2014)

[3] (Trautman, 2014)

[4] (Edwards, 2019)

[5] (Webster, 2019)

[6] (Webster, 2019)

[7] (Beuscher, 2014)

[8] (Moss, 2019)

[9] (Edwards, 2019)

[10] (Edwards, 2019)

[11] (Byford, 2019)


Jaminan Makanan (Food Security) Di Malaysia

Berdasarkan definisi konsep yang diberikan oleh Dewan Bahasa dan Pustaka (2014), food security terdiri daripada tiga teras konsep yang utama, iaitu kebolehdapatan atau ketersediaan makanan, capaian makanan dan penggunaan makanan. Secara asasnya, food security ini diterjemahkan sebagai jaminan makanan yang merujuk kepada jaminan ketersediaan makanan, jaminan capaian makanan dan jaminan penggunaan makanan. Sementara itu, menurut pengertian konsep yang diberikan oleh United Nations Committee on World Food Security, food security ini adalah bertunjangkan kepada tiga tonggak utama, iaitu ketersediaan, kestabilan dan akses. Keseluruhannya, jaminan makanan atau food security ini boleh ditafsirkan sebagai satu situasi apabila setiap individu, pada sepanjang masa, memiliki akses ekonomi dan fizikal ke atas makanan yang cukup, selamat dan berkhasiat yang memenuhi keperluan dan citarasa pemakanan untuk hidup yang aktif dan sihat sepanjang masa.

Apa pentingnya untuk kita tahu berkaitan dengan jaminan makanan ini? Menurut laporan yang dikeluarkan oleh Pertubuhan Makanan dan Pertanian Bangsa-Bangsa Bersatu (FAO), jumlah individu di seluruh dunia yang mengalami masalah kebuluran dan kekurangan zat pada tahun 2016 adalah sebanyak 815 juta, dan ia adalah jauh lebih tinggi berbanding 2015, iaitu sebanyak 777 juta orang. Masalah kebuluran dan kekurangan zat makanan ini boleh dikaitkan dengan pelbagai punca, dan di sinilah pentingnya untuk kita mengetahui tentang jaminan makanan di mana ia boleh menjadi penanda aras berkaitan dengan akses dan ketersediaan makanan yang ada.

FAO sendiri juga telah menyediakan empat petunjuk atau indikator yang boleh digunakan dalam mengenalpasti jaminan makanan bagi sesebuah negara, iaitu kesediaan bekalan makanan, kemampuan harga membeli, kemudahan akses pasaran dan bekalan makanan yang berkhasiat. Dalam konteks masyarakat di Malaysia, jaminan makanan ini boleh dilihat berdasarkan kemampuan dan kesediaan masyarakat Malaysia untuk membeli bahan makanan yang berkualiti, dengan harga yang berpatutan dan pada masa yang diperlukan.

Konsep jaminan makanan

Menurut Noorlidawati & Rozita (2015), sebagaimana yang disarankan oleh FAO, konsep jaminan makanan ini terbahagi kepada empat komponen penting, iaitu:

Jadi, merujuk kepada kesemua komponen yang disarankan ini, jelaslah bahawa jaminan makanan atau food security dalam sesebuah komuniti dan negara adalah penting agar setiap lapisan masyarakat memperoleh makanan asas yang berkhasiat, tanpa perlu berhadapan dengan masalah kekurangan bekalan makanan atau terpaksa membayar dengan harga yang melampau.

Dasar-dasar jaminan makanan di Malaysia

Bagaimana untuk kita memastikan bahawa jaminan makanan yang kita ada pada hari ini dapat dicapai dan terpelihara? Di sinilah terbentuknya peranan yang dimainkan oleh dasar-dasar jaminan makanan yang telah digubal dalam Malaysia. Peranan ini dipikul oleh Kementerian Pertanian dan Asas Tani (MOA) yang bertanggungjawab dalam pembangunan sektor pertanian. Selain itu, ia juga berperanan dalam merangka pelbagai dasar dan program bagi meningkatkan pengeluaran makanan dalam negara dan memastikan jaminan makanan dapat dicapai.

Secara asasnya, dasar jaminan makanan sebenarnya telah diwujudkan di Malaysia sebelum merdeka lagi, iaitu melalui Dasar Padi dan Beras Negara. Namun, dasar yang diwujudkan ini hanya memfokuskan kepada penghasilan padi dan beras sebagai makanan ruji bagi rakyat Malaysia. Pada tahun 1984, Dasar Pertanian Negara Pertama (DPN1) telah dilaksanakan di Malaysia. Seterusnya, Dasar Pertanian Negara Kedua (DPN2) telah dilancarkan pada tahun 1992, dan Dasar Pertanian Negara Ketiga (DPN3) telah dilancarkan pada tahun 1998, yang berkuatkuasa untuk tempoh antara 1998 hingga 2010.

Rentetan daripada insiden krisis makanan dunia pada tahun 2008, kerajaan telah menggubal Dasar Jaminan Bekalan Makanan Negara, dan diluluskan pada tahun 2008. Dasar Jaminan Bekalan Makanan Negara ini dilaksanakan bagi tempoh antara 2008 hingga 2010. Dasar inilah yang memberi jaminan kepada sumber makanan yang mencukupi kepada negara. Malah, melalui dasar ini juga, Dasar Pertanian Negara lebih diperkasa, kerana bidang pertanian merupakan tunjang utama kepada jaminan makanan di Malaysia ini.

Pada tahun Januari 2012, Dasar Agromakanan Negara (DAN) telah dilancarkan sebagai sebahagian daripada Program Transformasi Kerajaan, Model Baru Ekonomi dan Program Transformasi Ekonomi, yang menjadi landasan utama dalam pembangunan negara dan mencapai taraf sebuah negara maju berpendapatan tinggi (Mohd Borhanuddin, Amir Husin, Noor Lizza, Md. Yazid, & Juairiah, 2015). Dasar ini boleh dianggap sebagai transformasi daripada Dasar Jaminan Bekalan Makanan Negara, yang dilaksanakan antara tempoh 2011 hingga 2020, di mana dasar ini bertujuan utama bagi menjamin bekalan makanan yang mencukupi, selamat, dan mampu dibeli melalui program peningkatan pengeluaran dan produktiviti. DAN ini memberi tumpuan utama kepada pengeluaran beras sebagai suatu inisiatif kepada jaminan bekalan makanan.

Kesan jaminan makanan kepada masyarakat

Jaminan makanan ini memberi pengaruh yang besar kepada sesebuah negara, di mana melalui pencapaian jaminan makanan yang baik, maka seluruh rakyat akan memperoleh  manfaat yang sama rata dalam sumber makanan. Tanggungjawab dalam memastikan jaminan makanan ini dapat dicapai merupakan tanggungjawab setiap negara, di mana berdasarkan tafsiran jaminan makanan di peringkat antarabangsa, ia adalah pertanggungjawaban semua negara untuk memastikan pasaran dan harga makanan yang stabil bagi rakyat.

Jadi apakah kesannya jika jaminan makanan atau food security ini tidak dapat dicapai oleh sesebuah negara? Kekurangan bekalan makanan dan ketidakmampuan untuk mendapatkan bekalan makanan yang berkhasiat boleh membawa kepada krisis makanan. Isu krisis makanan bukanlah suatu isu yang remeh, kerana krisis makanan yang berlaku pada hari ini banyak melibatkan bekalan makanan ruji seperti beras, gandum, bijirin dan jagung yang menjadi keperluan asas bagi individu di seluruh dunia. Akibatnya, harga makanan dunia akan meningkat dengan mendadak. Keadaan ini ditambah pula dengan masalah kadar pendapatan yang rendah dan kadar pengangguran yang tinggi menyebabkan sesetengah negara yang dilanda krisis makanan sukar untuk mendapatkan bekalan makanan yang mencukupi.

Dalam hal ini, bagi memastikan jaminan makanan dapat dicapai dengan jayanya, dasar-dasar dan program-program yang telah digubal seperti Dasar Agromakanan Negara adalah antara platform utama dalam membantu proses jaminan makanan ini. Namun, perlaksanaan dasar ini yang mengurangkan kebergantungan import makanan, meningkatkan produktiviti, kepelbagaian produk dan daya maju daripada pengeluaran tempatan perlu strategi yang teliti agar dapat memberi kesan dalam mencapai jaminan makanan.

Kesimpulan

Jaminan makanan adalah suatu keadaan di mana setiap individu dapat memperoleh sumber makanan yang cukup, selamat dan berkhasiat bagi memenuhi keperluan dan kehendak kehidupan yang aktif serta gaya hidup yang sihat. Langkah-langkah proaktif haruslah dilaksanakan secara berterusan dalam memastikan jaminan makanan ini dapat terpelihara dan terjamin untuk seluruh lapisan masyarakat.

Rujukan

Fatimah, M. A., Mohd Fauzi, J., & Mohd Khanif, Y. (2010). Pengenalan Sektor Makanan dan Sekuriti Makanan di Malaysia. Agenda Polisi Sekuriti Makanan Malaysia, (November), 9–10.

Mohd Borhanuddin, Z., Amir Husin, M. N., Noor Lizza, M. S., Md. Yazid, A., & Juairiah, H. (2015). Dasar Pertanian Negara Ketiga (Dpn3) & Dasar Agromakanan Negara (Dan): Analisis Terhadap Makanan Asasi Beras Dan Padi Menurut Islam. Jurnal Islam Dan Masyarakat Kontemporari, 9, 24–40.

Noorfazreen, M. A., & Asmak, A. R. (2011). Pelaksanaan Dasar Sekuriti Makanan di Malaysia: Kajian Daripada Perspektif Ekonomi Islam. Jurnal Syariah, 19(1), 39–62.

Noorfazreen, M. A., Sarah Dina, M. A., & Mariam Farhana, M. N. (2017). Sekuriti Makanan Menurut Konsep Filantropi Islam. Journal of Islamic Philantropy & Social Finance, 1(2), 42–57.

Noorlidawati, A. H., & Rozita, M. Y. (2015). Jaminan bekalan makanan di Malaysia : Perspektif pemain industri. Economic and Technology Management Review, 10a, 1–10.


System Of A Down (SOAD) Dan Lagu-Lagunya

Kumpulan muzik ni ditubuhkan pada tahun 1994 membariskan Serj (vokalis), Daron (gitaris), Shavo (gitaris bass) dan Andy (dram). Pada tahun 1997, Andy keluar dari kumpulan ini dan diganti dengan John. Semua ahli kumpulan ini berd*rah Armenia yang berhijrah ke Amerika semasa masih remaja (Serj dan John lahir di Beirut, Lubnan).

SOAD pernah tercalon untuk anugerah berprestij (Grammy Awards) sebanyak empat kali dan menang persembahan terbaik kategori Hard Rock pada tahun 2006( Best Hard Rock Perfomance), lagu B.Y.O.B. Lagu lain yang tercalon ialah Lonely Day, Aerials dan Chop Suey.

Daripada beberapa album yang pernah dikeluarkan oleh SOAD, aku tertarik untuk ulas beberapa buah lagu yang bagi aku mempunyai mesej yang bermakna tentang kehidupan.

Senarai album :  1. System of a down (1998)
2. Toxicity (2001)
3. Steal This Album! (2002)
4. Mezmerize (2005)
5. Hypnotize (2005)

Ada beberapa album lagi dikeluarkan oleh SOAD tetapi tidak dijual secara umum, seperti Storage Melodies (2002) dan Untitle Album (1995).

Hypnotize dan Tiananmen Square

Tiananmen Square massacre ialah demontrasi berd*rah yang berlaku di Beijing,China pada 4 Jun 1989. Lebih dari satu juta p*enunjuk perasaan berkumpul di kawasan lapang dihadapan pintu masuk Kota Larangan China (istana kerajaan Dinasti Ming hingga Dinasti terakhir Qing).

Antara punca penunjuk perasaan berkumpul ialah kem*tian seorang tokoh reformasi China, Hu Yaobang pada tahun sama. T*njuk perasaan ini juga selepas beberapa siri tunjuk perasaan kecil yang telah diadakan sebelum itu .

Tiada angka tepat untuk rekod kematian tetapi kerajaan China menyatakan lebih dari 200 kem*tian semasa insiden ini. Akan tetapi, satu dokumen dikeluarkan oleh seorang duta British di China pada tahun 2017, lebih dari 10ribu ny*wa melayang semasa kejadian ini.

Lagu Hypnotize

Why don’t you ask the kids at Tienanmen Square?
Was fashion the reason why they were there?

They d!sguise it, Hypnotize it.
Television made you buy it.

I’m just sitting
In my car and
Waiting for my

She’s scared that I will take her away from there.
Dreams and her country, left with no one there.

Lagu ini berkisar kritikan terhadap para pelajar yang berkumpul sebagai p*nunjuk perasaan, adakah mereka semua benar faham apa sebenarnya yang mereka mahu atau hanya terikut-ikut dengan trend reformasi semasa di China.

Ianya juga kritikan terhadap media yang menggembar-gemburkan berita dan pr*paganda tidak benar.

Lirik lagu ini juga mempunyai satu kisah sedih yang diceritakan dari mulut ke mulut tentang seorang lelaki yang menunggu kekasihnya beberapa blok bangunan tidak jauh dari Tiananmen Square. Dia langsung tidak mengetahui kekasihnya menghadiri tunjuk perasaan itu dan nasib perempuan itu juga tidak diketahui selepas kejadian itu.

Lost In Hollywood

I wrote you and told you
You were the biggest fish out here
You should have never gone to Hollywood
They take you and make you
They look at you in d!sgusting ways
You should have never trusted Hollywood

Lagu ini berkisar tentang kritikan terhadap artis yang baru menjengah masuk ke dalam industri selebriti. Ia juga berkaitan dengan amar*n supaya berhati-hati dengan agen yang men!pu artis baru dengan tujuan ekploitasi.

Lagu yang dicipta oleh Daron ini juga dikatakan penceritaan kisah Daron dan seorang rakan yang mahu menempa nama di Hollywood yang akhirnya d!tipu oleh agen.

Question, Seribu Satu Persoalan

Sweet berries ready for two
Ghosts are no different than you
Ghosts are now waiting for you
Are you
Sweet berries ready for two
Ghosts are no different than you
Ghosts are now waiting for you
Are you, dreaming
Dreaming tonight
Dreaming alright

Do we, do we know
When we fly
When we, when we go
Do we d!e? Yeah

Lagu ini berkisar tentang kemati*n. Kita tak pernah tahu apa yang bakal terjadi selepas kita m*ti.

Lagu ni banyak interpresi daripada peminat misalnya tentang b*unuh diri, athi*st dan kisah adam hawa semasa makan buah di syurga tapi itu cuma pendapat sendiri.

Tentative, lagu paling power

Who wants to come with me and melt in the sun?
Superstition taking all of us for a ride
B*mbs overtaken by the signs of the light
The b*mbs are falling overhead with no sight

While you talking all detached, so tell us

Where you going,
To the bottom?
Do you hear us?
We are rotting

We’re going down
In a spiral to the ground
No one, No one’s gonna save us now

Where do you expect us to go when the b*mbs fall?

Lagu ini berkisar tentang kritikan p*perangan yang dimulakan oleh Amerika dan para pemimpin. Ia juga diinterprestasi tentang keadaan para t*ntera yang berhadapan dengan anc*man ser4ngan tetapi para pimpinan yang menghantar mereka bert*mpur hanya duduk senang lenang dalam bilik pejabat.

Harakiri, Serj Tankian solo

We’re the day birds
Deciding to fly against the sky
Within our dreams, we all wake up
To kiss the ones who are born to d!e

We’re the grey!ng herds
Hurt!ng each other with our lives
Within our dreams, we all wake up
To kiss the ones who are born to d!e
Born to d!e, born to d!e

Lagu ini mengingatkan aku tentang falsafah Yunani kuno. Orang Yunani belajar tentang sifat kewujudan melalui sesuatu seperti bermimpi, keadaan fikiran yang membawa mereka ke luar tempat yang tidak dapat hidup seperti frasa memahkotakan matahari dalam lirik lagu.

Lagu ini juga berkisar tentang kritikan terhadap masyarakat yang mer0sakkan alam sekitar dan saling bermus*han seperti dalam frasa lirik kumpulan pem*ngsa yang saling meny*kiti.

Segala interprestasi adalah pendapat sendiri, anda mungkin punya pendapat sendiri. Lagu yang baik mempunyai makna tersendiri dan interprestasi tersendiri.


Sejauh Mana Ketepatan Sejarah Di Dalam Filem Titanic?

Filem Titanic yang diterbitkan pada tahun 1997 merupakan antara salah satu masterpiece buat pengarah prolifik Hollywood, James Cameron. Penceritaannya yang romantis yang mengambil latar kejadian Titanic membuatkan lelaki pun boleh bercucuran air mata apabila menonton filem ini.  Sepanjang pembikinan filem Titanic, James Cameron telah turun ke lokasi ban.kai kapal Titanic sebanyak 12 ekspedisi ke lokasi berkenaan dan beliau berada “di” Titanic lebih lama dari penumpangnya sendiri.

James Cameron amat mementingkan ketelitian di dalam filem dan beliau sedaya upaya untuk mengekalkan filem Titanic itu berdasarkan naratif sejarah yang sebenar. Namun, begitu, terdapat beberapa fakta yang sedikit lari dari apa sebenarnya yang telah terjadi.

KEDUDUKAN TITANIC KETIKA TENGGELAM

Di dalam filem Titanic, James Cameron memaparkan bagaimana keadaan Titanic ketika tenggelam ke dasar Lautan Atlantik. Tidak seperti filem-filem Titanic yang lain, James Cameron juga memaparkan Titanic telah terbelah dua dan berada di dalam kedudukan 90 darjah.

Teori kapal ini terbelah dua mula diketahui selepas penemuannya buat kali pertama pada 1985 yang mana bahagian hadapan dan belakang kapal terpisah sejauh 800 meter.

Namun teori James yang mengatakan kapal ini menegak 90 darjah sedikit salah. Ini kerana, menurut kajian terbaharu beliau yang diceritakan di dalam dokumentari terbaharunya, kapal Titanic hanya menegak sebanyak 23 hingga 26 darjah sahaja apabila paras air mula mencecah separuh kapal.

Kemungkinan, apa yang dipaparkan menerusi filem berkenaan adalah untuk menambah unsur dramatik, tetapi ianya bukan menceritakan keadaan yang sebenar.

PEGAWAI PERTAMA TITANIC YANG MENEM.BAK DIRINYA SENDIRI

Terdapat sebuah babak yang kemudiannya menjadi kontroversi apabila Pegawai Pertama Titanic, William Wcmaster Murdoch men.e.mbak dua orang penumpang ketika keadaan menjadi panik. Kejadian itu membuatkan pegawai itu menjadi panik dan mengambil keputusan untuk menamatkan riwayatnya sendiri.

Cara beliau mengambil nyawanya sendiri itu pun sudah salah kerana beliau melalukan tabik hormat Amerika sebelum menarik picu, sedangkan Pegawai Murdoch merupakan berbangsa Scotland dan berkhidmat di bawah syarikat Britain dan merupakan a.skar diraja Britain.

Di dalam peristiwa sebenar, memang ada penumpang yang mengatakan bahawa mereka terdengar bunyi t.embakan pistol semasa malam kejadian. Namun, seorang penumpang sahaja yang mengatakan itu ialah Murdoch dan te.mb.akan itu tidak terkena pada mana-mana penumpang pun dan Murdoch hanya men.embak sebagai tanda amaran.  Sebuah lagi testimoni mengatakan terdapat seorang pegawai yang m.e.ne.mb.a.k dirinya sendiri dan ianya bukan Murdoch.

Babak tersebut ternyata memburukkan reputasi Murdoch yang yang dijulang sebagai hero ketika malam kejadian. Selain itu juga, babak itu juga turut mengundang kemarahan waris Murdoch di Scotland. James Cameron sendiri mengakui kesilapan beliau selepas mendapat reaksi berkenaan.

Beliau berkata, beliau terlalu ingin menyiapkan filem itu tanpa mengambil kira perasaan waris-waris man.gsa yang masih ada. Pihak penerbit kemudiannya telah terbang ke Dalbeattie, Scotland bagi menyumbang 5000 cek peringatan kepada waris Murdoch sebagai tanda minta maaf mereka.

LALUAN PENUMPANG KETIGA YANG DIKUNCI

Ketika babak Jack dan Rose tersekat di ruang penumpang ketiga kerana laluannya dikunci. Sebenarnya, ini tidak sebetulnya berlaku. Menurut Undang-Undang Amerika Syarikat pada ketika itu, penumpang kelas ketiga memang perlu dipisahkan sehingga mereka melepasi ujian kesihatan di Kepulauan Ellis bagi mengelakkan penyebaran pen.yakit.

Setiap kelas di kapal Titanic sebenar mempunyai ruang akses mereka yang tersendiri untuk menuju ke bot keselamatan. Malangnya, tiada bot keselamatan diletakkan di ruangan kelas ketiga dan mereka perlu menaiki dari satu dek ke satu dek untuk menyelamatkan diri.

Sebelum kejadian berlaku, memang pintu itu dikunci bagi mengelakkan penumpang kelas ketiga memasuki kawasan penumpas kelas lain.Di setiap pintu penghalang, terdapat seorang penjaga pintu yang menjaganya. Ketika malam kejadian, selepas sahaja arahan untuk menaiki bot keselamatan dikeluarkan, barulah pintu itu dibuka dan pintu itu tidaklah dibuka langsung sebagaimana yang dapat dilihat di dalam filem.

KISAH PENUMPANG YANG MENCURI MASUK UNTUK MENYELAMATKAN DIRI

Sebahagian watak di dalam filem Titanic merupakan watak-watak sebenar dan salah satunya ialah John Bruce Ismay, pemilik syarikat White Star Line. Filem tersebut memaparkan Bruce sebagai watak yang antagonis. Beliau mendesak kapten supaya kapal dapat berjalan dengan laju dan mementingkan diri.

Beliau juga digambarkan mencuri masuk ke dalam bot keselamatan semasa Titanic sedang tenggelam. Bruce kemudian dianggap pengecut dan perasaan bersalahnya itu terus menghantui sehinggalah beliau pulang ke negeri abadi.

Di dalam keadaan sebenar, Siasatan Kerajaan British mendapati bahawa Bruce membantu ramai penumpang untuk menaiki bot keselamatan. Beliau kemudian menyelamatkan dirinya setelah mendapati tiada penumpang lagi di situ.

Walaubagaimanapun, terdapat beberapa teori oleh para penumpang bagaimana Bruce boleh terselamat Ada yang mengatakan beliau antara orang terawal menaiki bot keselamatan. ( Fakta yang sebenar, beliau antara orang terakhir yang menyelamatkan diri) dan ada yang mengatakan Ketua Pegawai menyuruhnya untuk menaiki bot keselamatan tersebut.

Imej Bruce yang selalu dianggap watak jahat di dalam Titanic ini sebenarnya datang dari seorang taikun surat khabar, William Randolph Heast. Beliau mempunyai hubungan dingin bersama Bruce setahun sebelum kejadian.

Setelah mengetahui Bruce terselamat, beliau memburuk-burukkan Bruce di akhbar miliknya dan sering mengutuk Bruce ketika Bruce tiba di Amerika Syarikat bagi tujuan siasatan.  Itulah yang menyebabkan Ismay dianggap sebagai penumpang kontroversi dan peristiwa tersebut telah menghancurkan imejnya sebagai pemilik syarikat perkapalan terbesar di United Kingdom.

Kesimpulannya, walaupun terdapat beberapa kesalahan dari segi fakta di dalam Titanic arahan James Cameron. Ianya tidak mencacatkan naratif filem berkenaan sehingga menjadi salah sebuah filem yang berjaya di dunia. Tapi, apa yang pasti, Jack dan Rose tidak wujud dan babak kereta itu juga hanya fiksyen semata-mata.

RUJUKAN:

Aiman Hakim, Moustapha Abbas (2020), Titanic Di Hujung Jari. Patriots Publishing, Kuala Lumpur.

Parisi, P. (2011). Titanic and the Making of James Cameron: the inside Story of the Three-Year Adventure That

Rewrote Motion Picture History. Newmarket Press.

Mayo, J. (2016). Titanic: minute by minute. Short Books.

Encyclopedia Titanica. (n.d.). https://www.encyclopedia-titanica.org/.


Siapakah Orang Terkaya Dalam Sejarah?

Bila mana kita menyebut orang yang terkaya di Malaysia pada saat ini, pasti ingatan kita akan terbang pada Tan Sri Robert Kwok, Tan Sri Ananda Krishnan ataupun Tan Sri Syed Mokthar Al-Bukhari. Apabila dipertanyakan kepada siapakah yang paling kaya di dunia, nama seperti Bill Gates pasti dibangkitkan. Namun pernahkah kita bertanya kepada siapakah yang paling kaya dalam sejarah dunia?

Orangnya bernama Mansa Musa. Pernah dengar nama gegerangan manusia ini? Tak? Untuk pengetahuan kalian Mansa Musa ini adalah raja kepada Empayar Mali yang suatu masa dahulu pernah berkuasa di barat Afrika. Kekayaannya kalau dihitung berjumlah 1.2 Trillion ringgit Malaysia. Wow! Banyaknya!!!

Dan untuk pengetahuan kalian, raja Musa ini adalah seorang yang beragama Islam dan kisah bagaimana Mansa Musa membawa rombongan untuk menunaikan haji ke Mekah. Di mana Mansa Musa membawa:

– 80 ekor unta yang membawa setiap satunya 140 Kilogram emas.
– 60, 000 orang hamba sayaha dan setiap satunya membawa 1 paun emas.
– Isteri pertama Mansa Musa pula membawa 500 orang pelayan wanita.
– Batalion tentera, doctor, guru agama, penglipur lara dan penyair.
– Bekalan makanan seperti kambing, ayam dan lembu.

Benar kata ALLAH, kalau kau adalah seorang dermawan dan setiap kali yang kau sumbangkan itu akan dilipatkali gandakan. Diceitakan andai Mansa Musa berjumpa dengan pedagang, maka akan dibeli barang mereka dengan wang emas. Setiap hari jumaat, dia akan mengarahkan rombongannya yang akan mengharungi 5000 kilometer perjalanan ke Mekah membina masjid.

Apabila tiba di Mesir, Mansa Musa telah membayar 50, 000 dinar kepada Sultan Mamluk yang memerintah mesir dan untuk menginap di Cairo selama sebulan. Ianya persamaan dengan 30 juta ringgit pada hari ini. Diceritakan juga di Cairo, selepas solat fardu, beliau akan memberi segenggam. Bayangkanlah saudara betapa banyak solat fardhu dan betapa banyaknya wang yang didermakan. Selama Mansa Musa di Mesir, harga emas jatuh teruk dan harga barangan dan makanan meningkat kerana emas berada di mana-mana sahaja.

Begitu besarnya kekayaan yang dimiliki oleh Mansa Musa ini? Tetapi ingatlah, sekaya mana pun Mansa Musa dengan 1.2 Trillion hartanya, ada yang lagi kaya di atas sana.

*Mungkin selepas ini akan ada yang bertanyakan bagaimana dengan Qarun dan Nabi Sulaiman misalnya. Ya, memang kekayaan mereka berdua harum dalam sejarah, namun ianya tidak mempunyai rekod yang lengkap seperti Mansa Musa sehingga boleh diukur pada nilai moden.

-HE-


Laluan Huashan: Laluan Paling Berbahaya Di Dunia

Laluan Pendakian Huashan dianggap sebagai laluan pendakian paling berbahaya di dunia. Huashan (Gunung Hua) adalah sebuah gunung yang terletak berhampiran bandar Huayin, Shaanxi. Semenjak sekian lama, banyak kemalangan m4ut berlaku di Laluan Pendakian Huashan dan ada yang mendakwa kononnya laluan pendakian tersebut meragut kira-kira 100 nyawa manusia setiap tahun namun tiada bukti yang dapat mengesahkan dakwaan itu.

GUNUNG SUCI BAGI PENGANUT AJARAN TAO

Huashan adalah salah sebuah gunung dari Lima Gunung Besar China, di mana baki empat gunung yang lain ialah Taishan (di Shandong), Hengshan (di Hunan), Hengshan (di Shanxi), dan Songshan (di Henan). Kelima-lima gunung ini kadangkala dipanggil mengikut arah mata angin yang ditemapti, misalnya Huashan yang terletak di barat dikenali sebagai Xiyue. Sejak ribuan tahun lamanya, gunung-gunung tersebut dihormati sebagai tempat suci bagi masyarakat China.  Atas sebab itu, ramai yang sanggup mengembara jauh demi mencapai puncaknya.

Gunung Hua mempunyai lima puncak yang masing-masing dipanggil mengikut kedudukan, iaitu Utara, Selatan, Timur, Barat, dan Puncak Tengah. Kelima-kelima puncak ini pernah menempatkan sejumlah besar kuil agama, namun hanya sebilangan kecil sahaja terselamat sehingga ke hari ini. Memandangkan Huashan dianggap sebagai gunung suci oleh para penganut ajaran Tao, maka terdapat banyak kuil Tao di sana.

Bahkan mengikut kepercayaan tradisi Taoisme, Lao Tzu pernah menetap dan menyebarkan ajarannya di gunung tersebut. Rentetan itu, ramai individu yang berlatar-belakang agama melakukan perjalanan suci ke gunung berkenaan dan mereka inilah yang mula-mula sekali membina rangkaian tangga dan laluan pendakian yang membawa ke puncak gunung.

Pada hari ini, Huashan terus dikunjungi atas beberapa sebab lain. Antara tarikan utamanya adalah Rumah Teh Huashan yang dahulunya berdiri sebagai sebuah kuil. Jerih-perih ketika mendaki Huashan terasa berbaloi apabila hirupan pertama teh Huashan dinikmati. Memandangkan Huashan kian lama kian menggamit ramai pengunjung, maka laluan-laluan pendakian yang telah wujud sekian lama dibaiki oleh kerajaan China pada dekad-dekad kebelakangan bagi meningkatkan ciri keselamatannya. Namun, ia tetap tidak dapat menghindarkan berlakunya kemalangan m4ut pada setiap tahun.

PENGALAMAN YANG MENGUJAKAN DAN PEMANDANGAN YANG MEMESONAKAN

Bagi sebilangan pengunjung, apa yang lebih menjadi tarikan buat mereka adalah cabaran mendaki Huashan itu sendiri. Tambahan, kelima-lima puncaknya menghidangkan panorama yang berbeza, membuatkan pengalaman mendakinya sangat berharga.

Misalnya di Puncak Selatan, ia menawarkan keterujaan yang tersendiri berikutan statusnya sebagai puncak tertinggi Huashan (juga yang paling tinggi antara kelima-lima Gunung Besar). Puncak ini dikenali dengan nama ‘Puncak Angsa Liar’ kerana terdapat satu legenda tempatan yang mengisahkan bahawa angsa liar yang datang dari selatan akan singgah di puncak tersebut.

Puncak Selatan juga menempatkan laluan pendakian paling berbahaya di Huashan, dikenali sebagai ‘Laluan Papan’. Di situ, para pendaki perlu berjalan di atas papan seluas 0.3 meter (0.9 kaki) untuk sampai di puncaknya. Pengalaman berbahaya ini kemudian diganjari dengan peluang menyaksikan pemandangan indah, seperti pemandangan empat puncak Huashan yang lain dan pemandangan Sungai Kuning yang mengalir di bawahnya.

Puncak-puncak lain juga mempunyai nama timangan yang tersendiri. Misalnya, Puncak Timur dikenali sebagai ‘Puncak Singgahan Matahari’, manakala Puncak Barat, Puncak Tengah, dan Puncak Utara masing-masing dinamakan sebagai ‘Puncak Bunga Teratai’, ‘Puncak Bidadari Jed’, dan ‘Puncak Teres Megawan’.

Kesemua puncak ini mempunyai tarikan yang unik dan berbaloi untuk dikunjungi. Di Puncak Barat misalnya, terdapat sebuah kuil Tao bernama Istana Cuiyun. Di hadapan kuil ini terdapat sebongkah batu yang berbentuk seperti teratai, justeru meraihkan nama timangannya itu. Di sebelah Istana Cuiyun itu juga terdapat tujuh bongkah batu yang menurut legenda, terbentuk sewaktu gunung tersebut dibelah oleh Chenxiang dalam usaha menyelamatkan ibunya yang dipenjarakan.

TERJEMAHAN:

Wu Mingren. (12 Oktober 2019). Mount Hua Trail: Where 100 People Plummet to Their Deaths Every Year. Ancient Origins. https://www.ancient-origins.net/ancient-places-asia/not-faint-heart-100-people-year-plummet-their-deaths-ancient-huashan-trail-021316


Ikatan Kimia: Bagaimanakah Sesuatu Bahan Itu Tercipta dan Terbentuk?

Bagaimanakah sesuatu bahan itu tercipta dan terbentuk? Apakah konsep asas yang membenarkan ia terjadi? Dalam artikel ini, kita akan membincangkan fenomena asas yang membentuk bahan bahan kimia daripada unsur unsurnya.

Sebelum kita membincangkan ikatan kimia, saya rasa penting untuk kita meneliti kelas kelas bahan kimia itu sendiri dahulu. Seperti yang dibincangkan di artikel yang lepas, kita telah mendapat gambaran bahawa semua benda di dunia ini merupakan bahan kimia. Antijirim juga merupakan bahan kimia. Kita juga telah membincangkan bahawa semua bahan dalam dunia ini terdiri daripada atom. Jadi, sebelum meneliti perihal ikatan kimia, mari kita bincangkan pengkelasan bahan kimia.

Pengkelasan bahan kimia terdiri daripada 3 kelas:

Unsur: Bahan yang dikatakan unsur kimia adalah bahan yang terdiri daripada atom atom yang sama jenis. Unsur kalium hanya mengandungi atom kalium, unsur natrium hanya mengandungi atom natrium.

Sebatian: Bahan yang dikatakan sebatian kimia merupakan bahan yang mengandungi 2 atau lebih jenis atom yang terikat secara kimia. Seperti 2 atom oksigen terikat pada satu atom karbon, ya itu dia karbon dioksida. Ikatan kimia inilah fokus kita pada hari ini.

Campuran: Bahan campuran merupakan sesuatu campuran fizikal antara sesama unsur ataupun sesama sebatian, mahupun campuran unsur dan sebatian. Campuran ini tidak melibatkan ikatan kimia, maka mereka dikatakan tercampur secara fizikal sahaja.

Satu contoh campuran yang mudah ialah udara atmosfera. Udara yang kita hirup merupakan satu contoh campuran. Udara di atmosfera terbentuk hasil campuran 78% gas nitrogen, 21% gas oksigen, 0.9% gas argon, 0.04% karbon dioksida dan gas lain lain seperti neon, helium, metana dan wap air[2].

Sekarang kita dah bincang mengenai istilah asas kelas kelas bahan kimia, mari kita bincang mengenai ikatan kimia dan kelas kelas bahan kimia mengikut jenis pula. Ikatan kimia ini seperti hubungan manusia juga sebenarnya, jauh sangat rasa rindu, dekat sangat rasa menyampah, dan ada masanya, pelik dan rumit. Ikatan kimia merupakan tarikan kekal di antara atom atom untuk membentuk sebatian. Daya tarikan ini dihasilkan oleh daya elektrostatik, atau pada kes yang lain, dihasilkan oleh perkongsian elektron valens.

Ikatan yang mengikat atom atom melalui daya elektrostatik dinamakan ikatan ionik. Ikatan ionik ini terbentuk apabila sesebuah atom yang lebih elektropositif mendermakan elektron valens nya kepada atom yang lebih elektronegatif (cenderung untuk menerima elektron dan menjadi zarah bercas negatif). Hasilnya, atom yang lebih elektropositif akan bercas positif dan atom yang lebih elektronegatif akan bercas negatif. Zarah bercas ini dinamakan ion. Zarah cas bertentangan akan menarik sesama sendiri, lalu mengikat mereka untuk membentuk sebatian ionik. Inilah yang dikatakan ikatan ionik. Depa pakat kahwin dah aih.

Kalau pada kes lain di mana mereka berkongsi elektron pula, ikatan seperti ini dipanggil ikatan kovalen. Ikatan kovalen ni lazim berlaku antara atom bukan logam. Pembentukan ikatan kovalen berlaku disebabkan sesebuah atom cenderung untuk membentuk struktur susunan elektron yang lebih stabil di dalam petala valens nya. Kes yang sama menjadi sebab pembentukan ion di dalam ikatan ionik.

Elektron yang dikongsikan dalam ikatan kovalen terbentuk melalui pengacukan orbital atom (orbital hybridization); baca mengenai orbital dan model piawai atom di sini (https://www.thepatriots.asia/archives/3198). Elektron yang dikongsikan akan mendiami orbital yang dikacukkan. Dalam model atom Bohr, kita gambarkan elektron ini memenuhi petala valens sesebuah atom (seperti dalam gambar di atas).

Kecenderungan sesebuah atom untuk membentuk ikatan jenis ionik ataupun kovalen ditentukan melalui perbezaan ciri elektropositif ataupun elektronegatif nya. Julat perbezaan elektronegativiti yang menentukan ikatan itu ionik mahupun kovalen tidak dapat ditentukan dengan tepat (kerana kimia peringkat atom sangat pelik, macam manusia juga). Secara umumnya, jika perbezaan elektronegativiti antara 2 atom itu melebihi 1.7 pada skala Pauling, ikatan yang terbentuk antara mereka berdua cenderung untuk menjadi ikatan ionik. Hal ini kerana salah satu atom diantara mereka (yang lebih elektronegatif) akan menarik elektron dengan lebih kuat berbanding atom yang lain. Begitu juga sebaliknya jika perbezaan elektronegativiti kurang daripada 1.7 pada skala Pauling, ikatan antara mereka cenderung untuk menjadi ikatan kovalen[3]. Hal ini kerana tiada di antara mereka yang lebih dominan dalam menarik elektron valens pasangannya.

Oleh sebab yang sama (elektronegativiti), ikatan kovalen terbahagi kepada 2 jenis, iaitu ikatan kovalen polar, dan ikatan kovalen tidak polar. Ikatan kovalen polar terbentuk apabila terdapat perbezaan dalam elektronegativiti melebihi 0.4 pada skala Pauling[4]. Hal ini akan membuatkan satu atom (yang lebih elektronegatif) menarik elektron sedikit kuat daripada atom yang terikat dengannya. Fenomena tersebut dinamakan momen dwikutub, dimana atom yang lebih elektronegatif dalam ikatan kovalen polar mempunyai cas separa negatif.

Jenis ikatan kovalen polar dan tidak polar memberikan kesan besar terhadap ciri fizikal sesebuah molekul. Minyak tidak bercampur dengan air kerana minyak merupakan molekul tidak polar (tiada momen dwikutub) dan air merupakan molekul polar (mempunyai momen dwikutub. Oleh itu, polariti sesuatu bahan menentukan adakah dia akan larut atau tidak dalam sesuatu pelarut.

Sebatian ionik lazimnya larut dalam pelarut polar. Syukur terhadap kejadian molekul air yang polar kita dapat menikmati gula dan garam.

Terdapat lagi satu ikatan kimia yang kurang terkenal dibincangkan iaitu ikatan logam. Hal ini kerana dalam ilmu kimia umum, kita jarang membincangkan mengenai ikatan logam kerana ia hanya wujud dalam bahan logam. Jadi ikatan logam ini kebanyakkannya dibincangkan di dalam ilmu logam (metallurgy). Dalam logam (yang juga merupakan unsur), elektron valens mereka dibebaskan daripada atom mereka. Maka atom logam ini akan mencapai struktur yang petala valens yang stabil tanpa struktur elektron valens asal yang tidak stabil. Elektron yang dibebaskan pula akan berkeliaran pada seluruh bahan logam tersebut. Fenomena ini dinamakan lautan elektron. Atom logam yang stabil tanpa elektron valens asalnya bagaikan bola bola yang tenggelam terapung di lautan. Fenomena penyahsetempatan elektron inilah yang membuatkan logam sebuah pengalir elektrik yang baik, kerana elektron mudah bergerak dalam bahan logam tersebut.

Walaubagaimanapun, terdapat juga ikatan ikatan kimia yang pelik. Mereka tidak mematuhi peraturan asas konsep ikatan kimia. Kejadian mereka dapat dijelaskan dengan tafsiran quantum atom mereka. Ikatan ionik dan ikatan kovalen juga sebenarnya tidak wujud dalam keadaan hitam putih di mana sesebuah ikatan itu ionik atau kovalen, tetapi ia wujud dalam spektrum jenis jenis ikatan.

Apabila sepasang atom membentuk ikatan, daya tarikan elektrostatik menarik mereka berdua. Tetapi dalam masa yang sama, nukleus mereka yang bercas positif akan saling menolak antara satu sama lain. Jarak yang stabil antara mereka (tidak terlalu menolak dan tidak terlalu menarik) akan dikatakan sebagai jarak ikatan. Jarak ikatan atom hidrogen dan oksigen dalam molekul air ialah 0.96 ångstrom.

Tenaga ikatan merupakan tenaga yang terkandung dalam ikatan sepasang atom, dan ia merupakan tenaga yang diperlukan untuk memutuskan ikatan mereka. Oleh kerana reaksi kimia merupakan satu proses pemutusan dan pembentukan ikatan kimia, sesebuah reaksi kimia memerlukan kita untuk mengatasi tenaga ikatan untuk reaksi tersebut terjadi. Kita akan bincang lebih dalam artikel akan datang mengenai reaksi kimia.

Rujukan:

1. Silberberg, M. and Amateis, P. (2015). Chemistry. 7th ed. McGraw-Hill Education.

2. NOAA Earth System Research Laboratory, (updated 2013-03)

3. Atkins, P. Loretta, J. (1997). Chemistry: Molecules, Matter and Change. New York: W. H. Freeman & Co. pp. 294–295.

4. Bishop, M. (2013). Molecular Polarity. [online] Preparatorychemistry.com. Available at: http://preparatorychemistry.com/Bishop_molecular_polarity.htm [Accessed 3 Aug. 2017].


Makam Purba China Dengan Rangka 600 Ekor Kuda

Pada tahun 1964, satu penemuan mengejutkan berlaku di China di mana ahli-ahli arkeologi menjumpai sebuah makam yang mengandungi rangka ratusan ekor kuda yang ditanam secara tersusun. Pengebumian sebegini dengan jelas mengisyaratkan bahawa makam tersebut milik seorang individu yang penting dalam kalangan masyarakatnya.

Setelah melakukan kajian lanjut, didapati makam itu adalah milik Pangeran Jing dari Qi dan rangka kuda-kuda itu pula adalah haiwan yang dik0rbankan untuk beliau. Kerja-kerja ekskavasi masih dilanjutkan di tapak berkenaan dan lingkungan arkeologi berharap lebih banyak rahsia tentang era pra-Dinasti Qin dapat didedahkan.

LATAR BELAKANG PANGERAN JIN

Pada tahun 547 hingga 490 Sebelum Masehi, Negeri Qi diperintah oleh Pangeran Jing. Nama sebenar beliau adalah Lu Chujiu dan nama leluhurnya pula adalah Jiang. Pangeran Jing hanyalah gelaran yang dikurniakan kepada beliau sesudah meninggal dunia. Beliau adalah anak salah seorang gundik Pangeran Ling dan mempunyai abang tiri bernama Pangeran Zhuang. Pada tahun 554 SM, ayahandanya mangkat dan takhta diambil-alih oleh Pangeran Zhuang.

Pentadbiran Zhuang disokong oleh seorang menteri berpengaruh yang bernama Cui Zhu, sehinggalah Zhuang didapati menjalin hubungan dengan isterinya. Oleh kerana itu, Cui Zhu membvnvh Zhuang pada tahun 548 SM.

Berikutan kem4t!an abangnya, takhta pun diserahkan kepada Jing sambil Cui Zhu dan seorang lagi menteri bernama Qing Feng mentadbir negeri sebagai perdana menteri secara bersama. Setelah berlaku banyak kekacauan akibat perseteruan antara dua orang menteri itu, Jing pun melantik Yan Ying sebagai perdana menteri dan semenjak itu, bermulalah era kemakmuran Qi.

PEREBUTAN TAKHTA

Pangeran Jing mengahwini Puteri Yan Ji dari Negeri Yan. Putera mereka berdua ditabalkan sebagai putera mahkota, namun beliau mangkat pada usia muda. Jing mempunyai sekurang-kurangnya lima orang putera lain. Akan tetapi, beliau menamakan putera bongsu, Putera Tu, sebagai putera mahkota yang baru. Tu adalah putera bersama seorang gundik yang berlatar belakang sederhana dan semasa nama beliau dicalonkan, Tu masih sangat muda. Demi memastikan kedudukan puteranya itu terjamin, Jing memerintahkan menteri-menteri dari klan Guo dan Gao untuk menyokong Tu.

Putera-putera yanglain pula diusir ke Kota Lai yang jauh terpencil. Tidak lama kemudian, Jing mangkat pada tahun 490SM. Putera Tu sememangnya sempat menaiki takhta. Namun, beberapa buah klan melakukan rampasan kuasa dan Putera Yangsheng dibawa pulang untuk mengambil-alih takhta. Putera Tu dibvnvh dan Putera Yangsheng kemudian memakai gelaran Pangeran Dao.

KUDA-KUDA K0RBAN DI MAKAM PANGERAN JING

Pangeran Jing dikebumikan di Yatou, Wilayah Shandong. Pada bahagian utara makam, ahli-ahli arkeologi menemukan rangka 145 ekor kuda dalam sebuah lubang yang berukuran 215 meter panjang, mengelilingi tiga sisi makam. Beberapa tahun kemudian, rangka 106 ekor kuda yang lain ditemui sekaligus menjadikannya sebanyak 251 ekor kuda. Kuda-kuda ini dipercayai baru berusia 5-7 tahun semasa dik0rbankan.

Ekskavasi arkeologi di tapak ini dihentikan pada tahun 2003 berikutan kelengkapan yang tidak mencukupi. Ahli-ahli arkeologi pada masa itu menganggarkan bahawa terdapat sehingga 600 ekor kuda disemadikan di makam Pangeran Jing, bersama 30 ekor anjing, dua ekor khinzir, dan enam haiwan jinak yang lain. Walaupun sememangnya banyak rangka kuda seumpama ini pernah ditemui sebelum ini di China, setakat ini bilangan kuda k0rban di makam Pangeran Jing adalah yang paling besar.

MISI EKSKAVASI DITERUSKAN

Selepas terhenti selama 16 tahun, kerja-kerja ekskavasi di makam Pangeran Jing diteruskan dan pakar pada akhirnya dapat mengesahkan jumlah sebenar kuda k0rban yang disemadikan di sana. Xinhua News Agency mendedahkan bahawa terdapat lebih 3000 relik kebudayaan ditemui dalam galian-galian awal, dan dijangka lebih banyak akan ditemui.

Kini, tapak permakaman Pangeran Jing menempatkan sebuah muzium dan ia diiktiraf sebagai Tapak Sejarah dan Budaya Kebangsaan. Tapak ini juga masih dalam pertimbangan untuk menerima status sebagai Warisan Dunia UNESCO.

Penemuan ini dianggap amat mengagumkan berikutan kerumitan yang perlu dilalui dalam mengorbankan dan menyemadikan sedemikian banyak kuda. Menurut catatan sejarah, Pangeran Jing amat menggemari kuda. Maka, kuda-kuda yang dik0rbankan ini jelas membuktikan betapa tingginya penghormatan yang diberikan kepada beliau.

TERJEMAHAN:

M R Reese. (15 April 2019). Excavations Launched at the Tomb of Duke Jing of Qi and his 600 S4crif!cal Horses. Ancient Origins. https://www.ancient-origins.net/history-famous-people/tomb-duke-jing-qi-and-his-600-horses-002293